Sistem brek kes terbanyak gagal ujian Puspakom
Oleh MUHAMMAD SHAHIZAM TAZALI

24 Disember 2022, 2:50 pm
ALOR GAJAH – Kira-kira 3,600 kenderaan gagal melepasi pemeriksaan Pusat Pemeriksaan Kenderaan Berkomputer (Puspakom) di sini dengan lebih sebahagian disebabkan sistem brek tidak mengikut spesifikasi, dalam tempoh sebulan.
Pengerusi Jawatankuasa Kerja Raya, Pengangkutan, Kemudahan Awam, Infrastruktur dan Pengurusan Banjir Melaka, Datuk Rahmad Mariman berkata, setiap hari Puspakom Alor Gajah memeriksa 400  kenderaan, namun 30 peratus daripadanya gagal melepasi ujian dilakukan.
Jelasnya, antara pemeriksaan dijalankan membabitkan fizikal kenderaan, nombor casis dan sistem brek.
“Pada setiap hari, Puspakom memeriksa 400 kenderaan dan 30 peratus atau kira-kira 120 daripadanya gagal dalam pemeriksaan.
“Antara punca yang menyumbang kepada kegagalan kenderaan adalah disebabkan sistem brek tidak mengikut spesifikasi ditetapkan,” katanya dalam sidang akhbar selepas lawatan kerja ke Puspakom Alor Gajah, Rembia di sini, semalam.
Mengulas lanjut beliau berkata, kebanyakan kes adalah membabitkan penggunaan pad brek atau cakera brek tiruan yang boleh menyebabkan kegagalan sistem brek, sekali gus membahayakan nyawa pemandu dan pengguna jalan raya lain.

“Murah (tiruan) boleh guna, tapi jaminan keselamatan belum tentu, banyak kes yang berlaku disebabkan brek tiruan dan murah.
“Pemandu atau pemilik kenderaan perlu membuat pembaikan jika gagal pemeriksaan kali pertama dan mereka diberi peluang sehingga pemeriksaan kali ketiga,” katanya.
Ujarnya lagi, sikap sambil lewa pemilik kenderaan yang tidak bersedia dan menghantar kenderaan di saat akhir sebelum tempoh pemeriksaan tamat juga merupakan salah satu faktor kegagalan tersebut. – KOSMO! ONLINE


3 perompak diberkas pecah rumah kerabat diraja Johor
Oleh KHAIRUL MOHD. ALI

24 Disember 2022, 3:50 pm
JOHOR BAHRU – Tiga individu termasuk dua remaja ditahan polis kerana disyaki terlibat dalam kejadian mencuri dan pecah masuk kediaman milik kerabat diraja Johor, di sini semalam.
Ketua Polis Daerah Johor Bahru, Asisten Komisioner Raub Selamat berkata, pihaknya menerima laporan berhubung kejadian berkenaan pada pukul 10 pagi sebelum bergegas ke lokasi kejadian.
Menurut beliau, ketiga-tiga suspek yang berusia 16, 19 dan 47 tahun kemudian ditahan pada pukul 11.40 pagi di lokasi kejadian.
“Bagaimanapun, dua lagi individu yang terlibat dengan jenayah berkenaan sempat melarikan diri dan polis sedang berusaha mengesan mereka.
“Dalam operasi berkenaan, polis turut merampas dua kereta, satu unit mesin gergaji, empat helai sarung tangan, tiga telefon, satu kunci kereta dan wang tunai berjumlah RM150,” katanya dalam satu kenyataan, di sini hari ini.
Antara barangan yang dirampas dalam kes pecah masuk kediaman seorang kerabat diraja Johor, di Johor Bahru, kelmarin.
Tambah Raub, hasil semakan dan saringan air kencing terhadap ketiga-tiga individu mendapati mereka tidak mempunyai sebarang rekod jenayah selain negatif dadah.

“Kes disiasat mengikut Seksyen 447 Kanun Keseksaan, jika sabit kesalahan boleh dihukum penjara maksimum enam bulan dan denda sehingga RM3,000 atau kedua-duanya,” jelasnya.- KOSMO! ONLINE


406 produk makanan dirampas luput tarikh, rosak
Oleh ISKANDAR SHAH MOHAMED

24 Disember 2022, 2:58 pm
SHAH ALAM – Segelintir pengusaha pasar raya, pasar mini dan kedai runcit di Selangor dikesan masih sanggup menjual produk makanan tamat tarikh luput serta bungkusan rosak kepada pelanggan di premis mereka.
Perkara itu dihidu Jabatan Kesihatan Negeri Selangor (JKNS) yang menyita lebih 406 produk menerusi Operasi Keselamatan Makanan pada semalam dan kelmarin.
Pengarah Kesihatan Selangor, Datuk Dr. Sha’ari Ngadiman berkata, pihaknya menjalankan pemeriksaan ke atas 36 premis yang melibatkan 6,127 produk makanan dan 944 hamper makanan.
Kata beliau, hasil pemeriksaan mendapati 4.3 peratus atau 262 produk telah tamat tarikh luput dan 144 bungkusan pula rosak seperti tin kemek, kembung dan bekas rosak.
“Kesemua produk bernilai RM11,378 itu diarah supaya dialihkan daripada rak pameran jualan untuk disita.
“Sitaan itu dijalankan mengikut Seksyen 4 (1)(f) dan persetujuan pelupusan di bawah Seksyen 4 (8) Akta Makanan 1983,” katanya dalam kenyataan hari ini.

Jelas Sha’ari, sebanyak 12 Notis kesalahan mengikut Peraturan-Peraturan Makanan 1985 turut dikeluarkan pihaknya dalam operasi khas itu.
“Kesalahan berkenaan melibatkan tawaran kompaun berjumlah RM35,500.
“Jika gagal menjelaskan kompaun dalam tempoh diberikan, tindakan pendakwaan akan diambil yang memperuntukkan denda maksimum RM10,000 atau penjara atau kedua-duanya sekali,” ujarnya.
Tambah beliau, operasi itu bertujuan memastikan makanan yang dijual di pasaran adalah selamat dan berkualiti selaras keperluan di bawah Akta Makanan 1983.
“Pengguna dinasihatkan sentiasa membaca label produk makanan dan memeriksa keadaan bungkusannya bagi memperoleh makanan selamat serta berkualiti.
“Sebarang aduan berkaitan produk atau premis penjualan makanan boleh disalurkan kepada Pejabat Kesihatan Daerah (PKD) terdekat atau Sistem Pengurusan Aduan Awam (SisPAA),” katanya. – KOSMO! ONLINE


Biawak seberat 20 kg sesat masuk kawasan resort
Oleh ROSLIZA MOHAMED

24 Disember 2022, 3:28 pm
KOTA BHARU – Angkatan Pertahanan Awam Malaysia (APM) Kota Bharu menangkap seekor biawak seberat kira-kira 20 kilogram yang sesat di kawasan sebuah resort Jalan Pantai Cahaya Bulan di sini semalam.
Ketua Operasi APM Kota Bharu, Leftenan Muda Nor Hamiza Hassan berkata, pihaknya menerima panggilan kecemasan mengenai kejadian itu kira-kira pukul 2 petang.
Menurutnya, sebelum masuk ke kawasan resort, kakitangan resort itu melihat haiwan reptilia sepanjang kira-kira dua meter itu berada di bawah sebuah kereta.
“Semasa anggota APM tiba, biawak itu sudah berada di kawasan lapang. Anggota bertugas mengambil masa selama 10 minit untuk menangkapnya menggunakan alat khas.
“Haiwan itu kemudianya dibawa ke tempat kurungan sementara di Pejabat APM daerah sebelum ia dilepaskan ke kawasan hutan,” katanya ketika dihubungi Kosmo! hari ini.
Menurutnya, Nor Hamiza, biawak itu kemungkinan sesat selepas air surut di kawasan sekitar kampung yang ditenggelami air akibat hujan lebat pada minggu lalu.

Katanya, sebelum ini, APM Kota Bharu berjaya menangkap biawak dan haiwan berbisa di beberapa rumah penduduk yang terjejas banjir. – KOSMO! ONLINE


Mangsa, saksi diminta tampil berhubung pembuli jalanan
Oleh MUHAMMAD NAJIEB AHMAD FUAD

24 Disember 2022, 3:41 pm
PETALING JAYA – Pihak polis meminta mangsa dan saksi untuk tampil memberi maklumat berhubung isu tular pembuli jalanan memberhentikan kenderaan dan mengeluarkan sebatang rotan panjang dalam kejadian di Jalan SS 8/2 di sini, semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid mengesahkan kejadian itu berkata, ia berlaku kira-kira 10 pagi di lokasi berkenaan.
“Semalam Ibu Pejabat Polis Daerah (IPD) Petaling Jaya telah megesan satu video berdurasi dua minit 20 saat yang tular di aplikasi Twitter milik akaun (@zabedabedoo) yang telah menerima tontonan sebanyak 1.8 juta orang dan dikongsi seramai 8,968 orang.
“Video berkenaan mengenai tindakan pemandu berlagak samseng dengan memberhentikan kenderaannya di tengah jalan dan mengeluarkan sebatang rotan,” katanya dalam kenyataan di sini hari ini.
Beliau meminta orang ramai supaya sentiasa mematuhi undang-undang dan tidak melakukan sebarang perbuatan jenayah.
“Orang ramai yang mempunyai maklumat berkenaan sebarang perlakuan jenayah boleh menghubungi Bilik Gerakan IPD Petaling Jaya di talian 03-79662222,” ujarnya. – KOSMO! ONLINE


Jual bahan bakar tanpa subsidi di negeri sempadan
Oleh SYED AZLAN SAYED HIZAR

24 Disember 2022, 3:33 pm
KANGAR – Kementerian Perdagangan Dalam Negeri dan Kos Sara Hidup (KPDN) kini di peringkat akhir memperkenalkan peraturan baharu bagi mengekang ketirisan bahan bakar bersubsidi ke negara jiran.
Ketua Setiausahanya, Datuk Azman Mohd. Yusof berkata, peraturan baharu itu juga pada masa sama akan menambah nilai ekonomi di kawasan sempadan.
“Pelaksanaan tersebut adalah di bawah Program Ekonomi Sempadan – Pembekalan Petrol RON95 & Diesel Tanpa Subsidi.
“Ia antara lain hanya membenarkan pembelian petrol RON95 dan diesel tanpa subsidi oleh kenderaan berpendaftaran asing di negeri yang bersempadan dengan negara jiran,” katanya selepas merasmikan kilang pembungkusan minyak masak Halipah di sini hari ini.
Kata beliau, kementerian memandang serius masalah ketirisan petrol RON95 dan diesel bersubsidi yang berlaku di negeri-negeri bersempadan.
“Subsidi minyak tersebut yang sepatutnya dinikmati oleh rakyat Malaysia didapati turut dinikmati oleh warga negara lain dan perkara ini tidak sewajarnya berlaku.

“Bagi tujuan kawalan, arahan Pengawal Bekalan telah dikeluarkan pada 17 Jun lalu mengenai ketetapan larangan penjualan petrol RON95 dan larangan menjual diesel melebihi 20 liter kepada kenderaan berpendaftaran asing.
“Walau bagaimanapun didapati terdapat kes-kes dikesan yang mana kenderaan asing telah mengisi diesel bersubsidi dalam kuantiti yang dihadkan, tetapi di beberapa stesen minyak berasingan secara bergiliran,” ujarnya.
Justeru, beliau berkata, langkah menerusi program berkenaan diambil bagi mengekang isu yang sedang dihadapi.
Kosmo! pada 22 November lalu melaporkan kehadiran kenderaan asing dari Thailand yang semakin rancak ‘mengatur’ stesen minyak sejak awal November sekali gus menimbulkan kebimbangan dalam kalangan penduduk setempat berhubung aktiviti menyeludup bahan api bersubsidi itu ke negara jiran.
Mereka mendakwa sebilangan stesen minyak sesak dengan trak pikap pada waktu pagi dan petang sewaktu penduduk sibuk pergi dan pulang dari tempat kerja. – KOSMO! ONLINE


Beg umi pakai hadiah dari anak-anak – Anak MB Kelantan
Oleh KOSMO!

24 Disember 2022, 3:25 pm
PETALING JAYA – Anak kepada Menteri Besar Kelantan, Datuk Ahmad Yaakob menafikan ibu mereka, Datin Siti Zabidah Ab. Hamid memiliki beg tangan bernilai puluhan ribu ringgit seperti didakwa sesetengah pihak.
Menerusi satu hantaran di laman Facebook, anak beliau yang dikenali sebagai Azma Ahmad memaklumkan bahawa beg tangan tersebut adalah hadiah pemberiannya bersama adik-beradik yang lain sewaktu hari keluarga tahun ini.
“Beg itu sebenarnya hadiah daripada kami anak-anak kepada umi sempena Family Day 2022. Tiada modal (isu) sungguh nak buat fitnah.
“Umi kata kalau beg RM26,000 baik beli emas,” tulisnya di laman Facebook semalam.
Terdahulu tular di laman sosial beg tangan yang dipakai Siti Zabidah dikatakan berharga lebih RM26,000 sewaktu beliau menyambut kehadiran Perdana Menteri, Datuk Seri Anwar Ibrahim di Lapangan Terbang Sultan Ismail Petra sebelum ini.
Sementara itu, Unit Komunikasi Menteri Besar Kelantan dalam satu kenyataan semalam memaklumkan, beg tangan yang digunakan Siti Zabidah sekitar RM300 bukannya mewah sehingga berharga RM26,000 seperti didakwa.

Jelas kenyataan itu, penyebaran gambar tersebut hanyalah cubaan fitnah untuk menjatuhkan imej dan peribadi kepimpinan Kerajaan Negeri.
“Rakyat tidak sepatutnya disajikan bahan fitnah dan persepsi jahat bagi tujuan ‘character assasination’ yang berniat jahat untuk menjejaskan kredibiliti dan integriti kepimpinan Kerajaan Negeri,” ujarnya. -KOSMO! ONLINE


Nad Zainal buat ‘live’ TikTok pukul 8 malam ini
Oleh MOHD. HAIKAL ISA

24 Disember 2022, 3:20 pm
PETALING JAYA – Lama menyepi sejak diuji masalah kesihatan jangkitan kuman pada paru-paru sehingga terpaksa diintubasi, pelakon Nad Zainal kembali muncul dengan memaklumkan akan mengadakan sesi siaran langsung (live) menerusi TikTok, malam ini.
Nad atau nama sebenarnya, Farah Nadia Zainal Abidin mengumumkan perkara tersebut menerusi satu muat naik status dalam Instagram sebentar tadi.
“Assalamualaikum warahmatullahi wabarakatuh. Jumpa siaran langsung TikTok pukul 8 malam, Nad Zainal,” kongsi Nad, 32.
Terdahulu, kesihatan pelakon drama rantaian, Dendam Seorang Perempuan itu beransur pulih selepas hampir sebulan dirawat di Hospital Pakar KPJ Ampang Puteri, Selangor.
Rakan baiknya yang juga pengarah, Shahrulezad Mohameddin memaklumkan, ibu kepada dua cahaya mata itu sudah sedar dan tidak lagi dirawat di Unit Rawatan Rapi (ICU).
“Untuk pengetahuan semua keadaan Nad sekarang sangat baik. Dia bukan lagi di ICU. Tidak lagi ditidurkan. Dia sudah sedar, boleh berbual dan bergelak ketawa,” ujar Shahrulezad, baru-baru ini.

Pada 22 November, media melaporkan Nad dimasukkan ke unit rawatan rapi (ICU) akibat jangkitan kuman dan paru-paru berdarah.
Bekas isteri kepada Muhammad Faliq Amirullah itu juga ditidurkan sebagai satu proses rawatan supaya paru-parunya kembali berfungsi dengan baik. – KOSMO! ONLINE


Wanita hamil enam bulan mengidam merompak dicekup
Oleh DIYANATUL ATIQAH ZAKARYA

24 Disember 2022, 2:44 pm
MELAKA – Polis berjaya memberkas suspek wanita berjubah yang cuba menyamun sebuah kedai emas menggunakan sebilah pisau di sebuah pasar di Ayer Keroh di sini, dalam kejadian pada Selasa lalu.
Ketua Polis Daerah Melaka Tengah, Asisten Komisioner Christopher Patit, hasil maklumat orang awam suspek berusia 35 tahun berjaya ditahan kira-kira pukul 5 petang di Kampung Kuala Linggi, Alor Gajah kelmarin.
“Hasil soal siasat, suspek merupakan seorang eksekutif bahagian sumber manusia di sebuah syarikat swasta dan mempunyai pendapatan lumayan.
“Suspek sedang hamil enam bulan dan dia mendakwa melakukan perbuatan itu selepas didorong oleh perasaan untuk mencuba melakukan perkara ekstrem,” katanya ketika dihubungi pemberita di sini, hari ini.
Mengulas lanjut beliau memberitahu, pemeriksaan di lokasi turut menjumpai sebilah pisau berukuran 13 sentimeter yang dipercayai digunakan dalam kejadian tersebut.
“Suspek yang mempunyai dua orang anak telah ditahan dan dibawa ke Ibu Pejabat Polis Daerah (IPD) Melaka Tengah untuk membantu siasatan mengikut Seksyen 393/397 Kanun Keseksaan kerana melakukan cubaan merompak menggunakan senjata.

“Dia kini direman selama empat hari sehingga 27 Disember depan,” katanya.
Terdahulu, Kosmo! pada Khamis lalu melaporkan suspek yang memakai jubah dan pelitup muka telah datang ke kedai emas berkenaan dan berpura-pura ingin membeli barang kemas.
Wanita itu bagaimanapun tiba-tiba mengeluarkan sebilah pisau daripada beg galas lalu mengacukannya ke arah pekerja kedai dan menyuruh mangsa memasukkan barang kemas ke dalam beg dibawa.
Suspek kemudian melarikan diri dan rakan sekerja mangsa meminta bantuan mencari suspek tersebut, namun tidak menjumpainya.
Satu klip video berkaitan kejadian dipercayai daripada rakaman televisyen litar tertutup (CCTV) kedai emas berkenaan turut tular di media sosial Facebook. – KOSMO! ONLINE


Elon Musk didakwa jalani rawatan keguguran rambut, kulit
Oleh KOSMO!

25 Disember 2022, 8:00 pm
LOS ANGELES, CALIFORNIA – Manusia terkaya di dunia, Elon Musk mungkin membelanjakan beribu-ribu dolar untuk untuk menangani masalah keguguran rambut dan kulitnya, dakwa seorang pakar bedah plastik, Dr. Richard Westreich seperti dilaporkan portal berita The Sun semalam.
Dalam satu temu bual eksklusif, Westreich memberitahu The Sun: “Saya rasa Elon (Musk) telah merawat rambut, mata dan kulit di bawah lehernya. Pada awal tahun ini, dia kelihatan ganjil yang mana anda boleh melihat jenis bengkak yang anda akan dapat selepas menjalani ‘neck lift.’.
“Sejak itu dia pulih, dan nampaknya tidak ada bengkak aneh di bawah lehernya lagi.
“Kemungkinan operasi ‘neck lift’ menelan belanja sehingga sekitar AS$60,000 (RM265,500) tetapi dia juga mungkin telah mencuba mencantikkan kulit di bawah mata yang mungkin merupakan pemindahan lemak (dan) berharga sekitar AS$10,000 (RM44,250).”
‘Neck lift’ ialah prosedur kosmetik yang bertujuan untuk mengurangi lemak dan kulit berlebihan di sekitar rahang.
Menurut Westreich, bentuk garis rambut Musk kelihatan telah berubah sekurang-kurangnya sebanyak empat kali sepanjang tahun yang akan menelan kos sekitar AS$40,000 (RM177,000).

Spekulasi mengenai wajah pemilik Twitter yang sudah berubah itu telah tersebar sebelum ini dan sebahagian besarnya tertumpu kepada pembedahan rambut dan rahangnya yang mana Musk tidak mengesahkan atau menafikannya.
Pengasas kenderaan elektrik Tesla berusia 51 tahun itu mempunyai anggaran kekayaan lebih AS$160 bilion (RM708 bilion) dan jika beliau melakukan pembedahan plastik atau pemindahan rambut, ia cuma melibatkan kos yang sangat kecil. – Agensi


Batal nikah kerana mas kahwin tidak cukup RM200
Oleh KOSMO!

25 Disember 2022, 7:09 pm
JAKARTA – Seorang bakal pengantin di Palembang, wilayah Sumatera Selatan terpaksa membatalkan perkahwinannya sehari sebelum majlis pernikahan berlangsung selepas diherdik keluarga tunangnya kerana gagal menyerahkan baki duit mas kahwin berjumlah 700,000 rupiah (RM199).
Berdasarkan sebuah hantaran tular di media sosial, kakak kepada calon pengantin lelaki, Elsa berkata, majlis perkahwinan adiknya sepatutnya berlangsung pada 18 Disember lalu.
Keluarga mereka akhirnya membatalkan perkahwinan tersebut kerana dimarahi pihak perempuan kerana gagal melunaskan baki mas kahwin yang dinaikkan secara tiba-tiba.
“Ketika meminang, kedua-dua keluarga bersetuju untuk menetapkan mas kahwin sebanyak 35 juta rupiah (RM9,939), barangan kemas dan wang ‘hadiah’ untuk ibunya bernilai 5 juta rupiah (RM1,419) selain beberapa hantaran.
“Namun, selepas keluarga kami menyerahkan mas kahwin seperti yang telah ditetapkan, keluarga pihak perempuan memberitahu mereka belum mendaftar pernikahan kepada jabatan agama Islam kerana belum cukup 5 juta (RM1,419) untuk diserahkan kepada ibu calon pengantin,” kata Elsa.
Tambah Elsa, keluarga pihak perempuan turut meminta pihak lelaki menyerahkan wang belanja tambahan lain untuk membeli ayam dan mengurus surat nikah berjumlah sekitar 3.4 juta rupiah (RM965.50).

“Menjelang hari pernikahan, calon pengantin perempuan meminta baki wang tersebut yang belum sempat diserahkan. Kami memberikan semua wang itu kecuali 700,000 rupiah (RM199) yang masih belum mencukupi.
“Kami memberitahu mereka bahawa baki wang itu akan diserahkan kemudian namun, mereka memarahi kami,” ujar Elsa.
Enggan menerima alasan itu, calon pengantin perempuan dikatakan menghempas pintu di hadapan ibu bapa tunangnya sambil memarahi mereka.
“Apa yang membuatkan kami terkilan adalah tunang adik saya menghempas pintu di hadapan ibu bapa kami sambil mulutnya tidak berhenti memaki hamun hanya kerana wang yang diserahkan kurang 700,000 rupiah (RM199).
“Kami sekeluarga akhirnya sepakat untuk membatalkan perkahwinan tersebut kerana dilayan begitu oleh keluarga pengantin perempuan,” kata Elsa. – Agensi


Nadia Brian bengang, imej seksi lebih diperhatikan, karier tak dipedulikan
Oleh MOHAMMAD SHAHEMY AZMI

25 Disember 2022, 7:12 pm
PETALING JAYA – Pelakon Nadia Brian seolah-olah muak apabila penampilan seksinya sering menjadi perhatian sehingga dijadikan tajuk dalam sesebuah artikel hiburan.
Lebih membuatkan pelakon berusia 31 itu kesal apabila kerja kerasnya selama ini untuk membina nama sebagai pelakon jarang diberi perhatian berbanding imej seksinya.
Menerusi satu hantaran yang dimuat naik Instagramnya, pelakon itu mengakui terkilan apabila sekali lagi penampilannya menjadi bahan berita.
“Tak habis-habis nak letak ‘headline’ Nadia Brian seksi untuk orang baca artikel kau. Tak ada benda lain ke nak masuk berita?
“Susah payah aku berlakon, kerja sampai waktu tidur pun tak cukup, tak ada pula nak buat berita. Memalukan,” tulisnya.
Dalam pada itu, pelakon yang popular menerusi drama Aku Yang Kau Gelar Isteri itu turut menzahirkan ucapan terima kasih kepada mereka yang selama ini memberikan sokongan dan kasih sayang buatnya.

“Terima kasih kepada anda yang selama ini menyokong dan menjaga saya dengan baik. Doakan yang baik-baik untuk kita semua. Insya-Allah,” katanya.
Menjengah dalam ruangan komen, rata-rata peminat meminta untuk pelakon itu bersabar dan berjanji akan sentiasa ada untuk menyokong karier seninya.
Bahkan, ada netizen mengakui meminati Nadia bukan kerana imej seksi, tetapi kerana bakat dan kecantikan pelakon terbabit.
“Kita minat awak Nadia Brian. Cantik, peramah dengan peminat. Yang penting kita suka lakonan awak,” ujar seorang peminatnya.
“Sabarlah awak. Kita suka lakonan awak, tapi tak berapa gemar fasyen awak. Dua aspek berbeza,” ujar seorang lagi peminatnya.
“Abaikan. Asalkan awak gembira sudah,” pujuk seorang peminatnya.
Semalam Nadia mengejutkan ramai pihak apabila berani tampil berpakaian mencolok mata sehingga menampakkan bahagian dada dan pinggangnya.
Menerusi video yang dimuat naik dalam TikTok, Nadia menggayakan busana putih diperbuat daripada kain renda yang mendedahkan bahagian dada, pinggang serta belakang badan.
Lebih mengejutkan apabila Nadia atau nama lengkapnya Nadia Najwa Mohamed Rashidi menggayakan busana tersebut ketika menghadiri majlis perkahwinan pengarah filem, Imran Sheik yang berlangsung malam semalam di Hotel The St. Regis Kuala Lumpur.
Sebelum ini, Nadia pernah memberitahu Kosmo! Online bahawa dia tidak pernah berasa dirinya seksi namun perkara itu boleh diibaratkan sebagai transisi kematangannya sebagai seorang wanita. – KOSMO! ONLINE


Banjir: Mangsa di Kelantan tinggal 5,585 orang
Oleh MUHAMMAD AYMAN GHAFFA

25 Disember 2022, 9:23 pm
KOTA BHARU – Mangsa banjir di Kelantan menurun kepada 5,585 orang yang ditempatkan di 19 pusat pemindahan sementara (PPS) setakat pukul 8 malam ini berbanding 10,642 orang pagi tadi.
Pegawai Pengurusan Bencana dan Operasi, Angkatan Pertahanan Awam Malaysia (APM) Kelantan, Kapten Mohd. Hanif Omar berkata, jumlah itu menunjukkan penurunan sebanyak 5,057 mangsa.
Menurutnya, daripada angka itu, ia melibatkan 1,835 buah keluarga dan ia menunjukkan penurunan berbanding 3,495 keluarga pagi tadi.
“Hanya dua daerah masih mempunyai mangsa banjir iaitu Pasir Mas dengan jumlah 8,300 orang dan Tumpat seramai 2,342 orang.
“Semua sungai-sungai utama di Kelantan termasuk Sungai Kelantan, Sungai Golok, Sungai Semerak, Sungai Lebir, Sungai Pergau dan Sungai Lanas menunjukkan bacaan menurun hari ini,” katanya ketika dihubungi Kosmo! sebentar tadi. – KOSMO! ONLINE


Pekerja jatuh dalam relau keluli cair mendidih
Oleh KOSMO!

25 Disember 2022, 9:00 pm
TARAZ, KAZAKHSTAN – Seorang lelaki ‘dimasak’ hidup-hidup selepas terjatuh ke dalam bekas mengandungi keluli cair yang mendidih dalam satu kemalangan mengerikan di sebuah kilang keluli di Kazakhstan, lapor akhbar Daily Star semalam.
G K Yeskaliev, 50, merupakan seorang pekerja yang menjaga relau panas mendidih di kilang Zapchast di bandar Taraz.
Rakaman televisyen litar tertutup (CCTV) menunjukkan dia terjatuh ke dalam bekas besar yang mengandungi keluli cair di dalam relau panas.
Yeskaliev dilihat tersandung kaki ketika mencampurkan bahan itu menggunakan batang besi besar.
Takat lebur keluli karbon adalah sekitar 1,540 darjah Celsius manakala badan manusia hanya boleh menahan suhu panas kira-kira 40 darjah Celsius.
Yeskaliev dilaporkan tidak mempunyai peluang untuk terselamat dalam insiden itu, namun keadaannya tidak dijelaskan.

Beberapa laporan media tempatan menyebut dia membawa sebatang besi dan menggunakannya untuk menolak objek lain ke dalam relau, namun batang tersebut melantun kembali, menyebabkan Yeskaliev gagal mengimbangi badannya.
“Yeskaliev terjatuh ke dalam relau menggelegak dan seluruh badannya melecur,” kata satu laporan media.
Sementara itu, satu lagi laporan menyebut lelaki berkenaan cuba membaiki sesuatu di dalam relau tersebut menggunakan batang besi.
“Namun, mangsa tidak dapat menahan batang besi itu lalu terjatuh ke dalam relau yang mendidih,” kata laporan berkenaan.
Jabatan kecemasan wilayah Zhambyl mengesahkan insiden itu dan siasatan ke atas kemalangan tersebut sedang disiasat. – Agensi


Petugas taman hidupan liar maut diserang gajah pygmy
Oleh IVAN AMIRUL

25 Disember 2022, 9:26 pm
PENAMPANG – Seorang petugas Taman Hidupan Liar, Lok Kawi berusia 46 tahun maut diserang seekor gajah pygmy dalam kejadian pagi tadi.
Dalam kejadian kira-kira pukul 8.30 pagi itu, lelaki berkenaan parah di bahagian dada serta perut akibat diserang haiwan berkenaan.
Ketua Polis Daerah Penampang, Deputi Superintendan Mohd. Haris Ibrahim berkata, siasatan awal mendapati mangsa sedang menjalankan tugas rutin memberi makan dan membersihkan anak gajah berkenaan.
“Namun seekor gajah dewasa secara tiba-tiba telah menyerang mangsa ketika sedang memberi rawatan kepada anak gajah yang cedera.
“Akibat daripada serangan itu, mangsa parah di bahagian dada serta perut dan disahkan meninggal dunia di tempat kejadian oleh pegawai Kesihatan,” katanya ketika dihubungi, hari ini.
Mohd. Haris berkata, mayat mangsa dibawa ke Jabatan Perubatan Forensik Hospital Queen Elizabeth.

“Siasatan masih diteruskan dan kes diklasifikasikan sebagai mati mengejut,” katanya.
Sementara itu, Menteri Pelancongan, Kebudayaan dan Alam Sekitar Sabah, Datuk Jafry Ariffin ketika dihubungi berkata, pihaknya masih menunggu laporan penuh daripada jabatan berkaitan berhubung insiden terbabit. – KOSMO! ONLINE


Piala AFF: Aguero, Lee Tuck ‘korban’ sambutan Hari Krismas demi Malaysia
Oleh MUHAMAD ARDIE PUTRA SUHAIMI

25 Disember 2022, 10:53 pm
KUALA LUMPUR – Pemain naturalisasi Harimau Malaya, Sergio Aguero dan Lee Tuck tidak mempunyai masalah untuk ‘korbankan’ sambutan perayaan Hari Krismas demi membantu pasukan mengharungi kempen Piala AFF 2022 kali ini.
Aguero yang dipilih sebagai pemain terbaik perlawanan ketika membantu skuad negara menang 5-0 ke atas Laos semalam mengakui fokus utama adalah untuk bersama dengan pasukan kebangsaan meskipun rindu dengan keluarga di rumah.
“Kejayaan yang diraih ketika ini untuk keluarga saya yang berada di Kuantan, Pahang dan saya tidak boleh lepaskan panggilan pertama skuad kebangsaan pada kempen Piala AFF kali ini.
“Secara jujur, sukar untuk saya berjauhan dengan keluarga pada perayaan Krismas memandangkan anak-anak masih kecil tetapi saya perlu berkorban demi Malaysia,” katanya pemain kelahiran Argentina itu.
Sementara itu, tonggak tengah kelahiran England, Lee Tuck turut mengakui ini adalah kali pertama dia terpaksa berjauhan dengan keluarga pada perayaan Krismas.
“Ini adalah pilihan peribadi dan saya cukup berbangga dengan keputusan ini kerana bukan mudah untuk saya mewakili pasukan kebangsaan,” kata Lee Tuck.

Skuad negara kendalian Kim Pan-gon akan mengharungi aksi ketiga bertemu Vietnam di Stadium My Dinh, Hanoi pada Selasa depan. – KOSMO! ONLINE


Dua nyaris maut, kereta terjunam tingkat tiga
Oleh IVAN AMIRUL

25 Disember 2022, 9:47 pm
KOTA KINABALU – Dua lelaki cedera selepas kereta dinaiki terbabas sebelum melanggar tembok di tingkat tiga kompleks beli belah di Asia City hari ini.
Dalam kejadian kira-kira pukul 10.30 pagi itu, mangsa lelaki berusia 24 tahun dan wanita berusia 30 tahun mengalami cedera ringan apabila kereta dinaiki terjunam ke tingkat dua.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pukul 10.56 pagi sebelum sepasukan bomba bersama jentera digerakkan ke lokasi kejadian.
“Laporan mendapati sebuah kereta jenis Toyota Vios terbabas di tingkat tiga tempat letak kereta lalu melanggar tembok dan terjunam ke tingkat dua.
“Terdapat dua mangsa dan mereka keluar sendiri daripada kereta berkenaan dan mengalami cedera ringan,” katanya.
Menurutnya, mangsa dihantar ke hospital untuk rawatan lanjut dan operasi tamat pada pukul 11.59 pagi. – KOSMO! ONLINE


Pertandingan menembak perkukuh hubungan Tentera Darat, agensi media
Oleh KOSMO!

25 Disember 2022, 7:24 pm
PETALING JAYA – Seramai 30 pengamal media mewakili 10 agensi menyertai Pertandingan Menembak Pistol Tentera Darat (TD) Bersama Media 2022, di Lapang Sasar Tertutup 25 Meter, Kem Perdana Sungai Besi, semalam.
Dimulakan dengan latihan tembakan pelarasan di antara pegawai kanan dan media, pertandingan diteruskan dengan menembak kategori ‘centre fire target’ berpasukan diikuti dengan ‘rapid fire target’ dan diakhiri dengan acara menembak jatuh piring berpasukan.
Panglima Tentera Darat (PTD), Jeneral Tan Sri Zamrose Mohd Zain yang turut meluangkan masa menyertai acara itu berkata, penganjurannya bermatlamat mengeratkan lagi hubungan dengan media.
“Selain mengeratkan hubungan baik di antara TD dan media yang banyak memberikan liputan meluas kepada TD, pertandingan ini juga secara tidak langsung dapat meningkatkan tahap kompetensi dan kemahiran Pegawai Kanan TD,” katanya.
Dalam pertandingan tersebut, Utusan Malaysia muncul juara keseluruhan manakala wartawan Kosmo!, muncul sebagai pemenang tempat keempat kategori individu sekali gus berjaya membawa pulang plak dan syiling Panglima TD. – KOSMO! ONLINE


Ramai kecam penyokong buang sampah merata-rata di stadium
Oleh KOSMO!

25 Disember 2022, 8:10 pm
PETALING JAYA – “Main dah cantik, tapi perangai buang sampah merata-rata tak cantik”.
Itu antara reaksi netizen terhadap sikap sebahagian penyokong bola sepak negara yang meninggalkan bekas makanan serta minuman mereka selepas menonton Piala AFF di Stadium Nasional Bukit Jalil malam tadi.
Turut tular beberapa keping gambar yang memaparkan keadaan stadium penuh dengan sampah sebaik sahaja perlawanan itu tamat.
Tinjauan di ruang komen mendapati, rata-rata pengguna mengecam tindakan segelintir penyokong bola sepak yang meninggalkan stadium dalam keadaan kotor.
“Orang Jepun kalau nampak ini semua mereka kutip, mentaliti kita masih jauh,” kata Ted.
“Macam mana nak maju kalau buang sampah pun merata lagi. Jauh lagi Malaysia nak jadi mcm Jepun,” kata Chetom.

“Mentaliti ‘tak apa nanti ada orang kutipkan, dia dah bayar gaji’ haruslah dihapuskan,” kata Zakri. – KOSMO! ONLINE


Bekalan air 472 kawasan dijangka pulih Selasa ini
Oleh ISKANDAR SHAH MOHAMED

25 Disember 2022, 4:52 pm
SHAH ALAM – Gangguan bekalan air di semua 472 kawasan terjejas di Lembah Klang dijangka pulih sepenuhnya pada Selasa ini.
Pengurusan Air Selangor Sdn. Bhd. (Air Selangor) memaklumkan bekalan air bersih mula disalurkan secara berperingkat kepada pengguna kira-kira pukul 2 petang tadi.
“Loji Rawatan Air (LRA) Sungai Semenyih dan Bukit Tampoi masing-masing kembali beroperasi pukul 8.30 pagi dan 2.30 petang tadi.
“Gangguan bekalan di lima wilayah  dijangka akan pulih sepenuhnya pada pukul 6 pagi Selasa ini,” kata kenyataan itu.
Tempoh masa gangguan dan pemulihan bekalan air di kawasan terjejas adalah berbeza dan bergantung kepada jarak lokasi premis pengguna serta tekanan air pada sistem agihan.
Terdahulu, siasatan Lembaga Urus Air Selangor (LUAS) mendapati insiden berpunca tumpahan cecair daripada lori yang membawa muatan pati minyak wangi terbabit kemalangan di Kilometer 44.1 Lebuhraya Elite berdekatan Bandar Serenia iaitu sekitar enam kilometer dari sempadan Selangor.

Insiden berkenaan menyebabkan lebih sejuta penduduk di 472 kawasan sekitar Selangor dan Putrajaya terjejas dengan gangguan bekalan air tidak berjadual.-KOSMO! ONLINE


KJ sertai UMNO Sungai Buloh
Oleh KOSMO!

25 Disember 2022, 5:46 pm
PETALING JAYA – Bekas Ketua Pemuda UMNO, Khairy Jamaluddin Abu Bakar mengumumkan beliau kini sudah menjadi ahli UMNO bahagian Sungai Buloh iaitu kawasan yang ditandinginya pada Pilihan Raya Umum Ke-15 (PRU15).
Khairy yang juga merupakan Timbalan Ketua UMNO Bahagian Rembau itu memaklumkan mengenai perkara itu dalam satu majlis di Pusat Daerah Mengundi (PDM) Saujana Utama, Sungai Buloh baru-baru ini.
Beliau yang juga bekas Menteri Kesihatan itu berkata, keputusan berpindah itu diambil kerana mahu menyelesaikan urusan yang tertangguh dan menjadikan kawasan itu sebagai kubu buat Barisan Nasional (BN).
“Saya tidak suka tinggalkan begitu sahaja dan saya rasa tidak adil kepada tuan-tuan dan puan-puan, saya datang ke sini sebagai calon bidan terjun berprofil tinggi, bila tidak menang lepas itu terus cabut cari tempat lain,” katanya.
Katanya, keputusan untuk berhijrah di bahagian tersebut telah dibincangkan terlebih dahulu dahulu dengan Ketua UMNO Bahagian Sungai Buloh, Datuk Megat Firdouz Megat Junid dan pemimpin bahagian lain termasuk Datuk Harison Hassan.
“Soal pemilihan nanti kita bincang adik-beradik macam mana nak buat. Yang penting seperti mana saya sebut tadi, saya datang bukan hanya nak bertanding dan kalah terus hilangkan diri. Tidak, saya kekal di sini sehinggalah kita menang Parlimen Sungai Buloh,” jelasnya.

Pada PRU lalu, Khairy yang memperoleh 48,250 undi tewas dengan perbezaan majoriti tipis hanya 2,693 undi di tangan calon Pakatan Harapan (PH), Datuk R Ramanan yang meraih 50,943 undi. – KOSMO! ONLINE


PBB kecam Taliban larang wanita bekerja dengan NGO
Oleh KOSMO!

25 Disember 2022, 6:03 pm
KABUL – Arahan pemerintah Taliban yang melarang wanita bekerja untuk pertubuhan bukan kerajaan (NGO) telah dikecam oleh Pertubuhan Bangsa-Bangsa Bersatu yang menyatakan tindakan itu melanggar hak-hak asasi manusia, lapor Perbadanan Penyiaran British (BBC) hari ini.
Kumpulan yang menguasai pemerintahan Afghanistan pada tahun lalu itu mewajarkan tindakan tersebut dengan menyatakan kakitangan NGO wanita telah melanggar kod berpakaian dengan tidak memakai tudung.
Arahan itu dibuat beberapa hari selepas pelajar-pelajar perempuan diharamkan daripada belajar di universiti di negara tersebut.
Setiausaha Negara Amerika Syarikat (AS), Antony J. Blinken juga mengkritik larangan bekerja dengan NGO itu dengan menyatakan ia akan memusnahkan rakyat Afghanistan.
Pekerja-pekerja wanita NGO negara itu yang bertindak sebagai pencari nafkah utama dalam rumah tangga masing-masing memberitahu BBC tentang ketakutan dan ketidakberdayaan mereka.
Seorang pekerja itu bertanya: “Jika saya tidak boleh pergi bekerja, siapa yang boleh menyara keluarga saya?”

Namun, seorang lagi pekerja wanita yang mencari nafkah menggelar berita itu sebagai mengejutkan dan menegaskan dia telah mematuhi peraturan berpakaian seperti arahan Taliban.
Seorang lagi pekerja wanita berkata, dia kini akan bergelut untuk membayar bil dan memberi makan kepada anak-anaknya.
“Dunia memerhati kami dan tidak melakukan apa-apa,” kata seorang lagi wanita yang ditemu bual yang mana BBC tidak mendedahkan nama-nama wanita itu untuk melindungi mereka.
Arahan yang dikeluarkan pada Sabtu lalu dibuat menerusi surat daripada Kementerian Ekonomi kepada NGO tempatan dan antarabangsa dengan mengancam untuk membatalkan lesen mana-mana organisasi yang tidak mematuhinya. – Agensi


Jakoa hantar 21 tan bekalan makanan ke kampung Orang Asli
Oleh AIMUNI TUAN LAH

25 Disember 2022, 5:52 pm
GUA MUSANG – Sebuah helikopter Unit Udara Jabatan Bomba dan Penyelamat Malaysia (JBPM) menghantar 21 tan bekalan makanan di enam buah pos penempatan Orang Asli di sini yang terputus hubungan akibat musim tengkujuh sejak seminggu lalu.
Timbalan Pengarah Jabatan Kemajuan Orang Asli (Jakoa) Kelantan/Terengganu, Roslina Bun berkata, semua bekalan makanan itu dihantar menggunakan helikopter Mi-17-IV berikutan jalan darat ke kawasan itu tidak boleh dilalui disebabkan kejadian tanah dan jambatan runtuh.
Katanya, bekalan makanan seperti beras, makanan tin dan barangan makanan lain itu dihantar kepada 1,400 Ketua Isi Rumah (KIR) Orang Asli termasuk di Pos Gob, Pos Simpor, Pos Balar, Pos Belatim dan Pos Bihai.
“Jakoa mengambil inisiatif untuk menghantar bakul makanan ke pos Orang Asli yang terlibat termasuk ke pos penempatan paling jauh iaitu Pos Gob apabila sebuah jambatan kayu menghubungkan kampung ini telah runtuh.
“Kita berharap keadaan cuaca bertambah baik dan bantuan makanan yang kita hantar ini diharapkan dapat meringankan beban masyarakat Orang Asli yang tidak dapat keluar ke bandar Gua Musang,” katanya.
Sementara itu, juruterbang Pangkalan Udara Wilayah Tengah Subang, Penolong Kanan Penguasa Bomba, Mohd. Azuna Mohamed Sabri berkata, kesemua kru penerbangan terlibat dengan bantuan banjir di Wakaf Tapai, Terengganu sejak seminggu yang lepas sebelum tiba di Gua Musang bagi meneruskan bantuan di daerah ini.

Katanya, penerbangan melibatkan sembilan orang anggota.
“Bermula hari ini, kami akan menghantar bekalan makanan ke perkampungan Orang Asli dan mengambil masa sekurang-kurangnya lima hari untuk operasi berkenaan.
“Operasi ini sepatutnya bermula semalam, namun keadaan cuaca yang tidak mengizinkan, jadi kita terpaksa melakukan penerbangan hari ini,” katanya. – KOSMO! ONLINE


Nourul Depp sambut Krismas untuk gembirakan mertua
Oleh MOHAMMAD SHAHEMY AZMI

25 Disember 2022, 7:08 pm
PETALING JAYA – Penyanyi Nourul Depp menjelaskan sambutan Hari Krismas yang diraikannya di rumah hanyalah untuk menggembirakan hati ibu bapa mertuanya yang kini sedang berada di Bali.
Menerusi perkongsian yang dimuat naik dalam InstaStorynya, Nourul atau nama lengkapnya Noorul Huda Abd. Wahab dilihat sedang merakam gelagat ibu bapa mertuanya membuka hadiah sambil melayan karenah tiga cucunya.
Bahkan, kediaman penyanyi itu juga turut dihiasi dekorasi sambutan Hari Krismas seperti pokok Krismas.
Ujar penyanyi berusia 44 tahun itu, sambutan Krismas mereka sekadar acara memberi hadiah memandangkan kedua mertuanya tidak lagi mengamalkan ajaran Kristian.
“Semalam tak sempat nak tulis kapsyen bagi habis. Ibu dan bapa mertua ada di sini. Saja bagi mereka gembira.
“Apa pun mertua saya tidak amalkan sangat agama mereka (Kristian). Kami buat semua ini untuk gembira dan raikan hadiah hujung tahun,” tulis Nourul.

Dalam hantaran sama, penyanyi yang popular menerusi lagu Kerana Terluka itu turut menjawab persoalan beberapa netizen sejak semalam yang mempersoalkan tahap imannya sebagai wanita beragama Islam.
“Jika terpesong, bermaksud sebagai Islam yang bersembahyang di gereja (sebagai Kristian), boleh hukum saya.
“Saya tidak pernah meletakkan agama jauh daripada fikiran dan hati. Itu peribadinya Tuhan sahaja yang tahu. Kamu (netizen) yang menghukum itu, terimalah nanti (dosa),” ujarnya.
Untuk rekod, Nourul mendirikan rumah tangga buat kali kedua bersama suami, Eric Daniel Depp pada 2012 dan dikurniakan tiga cahaya mata iaitu Zachary, 8, Raphael, 6, dan Isabella 2.
Sejak September tahun lalu, Nourul sekeluarga membuat keputusan untuk berpindah dan menetap di pulau peranginan Bali, Indonesia demi pendidikan dan masa depan anak-anaknya. – KOSMO! ONLINE


Banjir: Orang Dungun, Setiu, Hulu Terengganu mula kemas rumah
Oleh MOHD AZLI ADLAN

25 Disember 2022, 6:47 pm
KUALA TERENGGANU – Cuaca baik sepanjang hari ini membolehkan situasi banjir Terengganu semakin pulih dengan Dungun, Setiu dan Hulu Terengganu telah surut sepenuhnya.
Jurucakap Sekretariat Jawatankuasa Pengurusan Bencana Negeri (JPBN) Terengganu berkata, sebanyak 19 pusat pemindahan sementara (PPS) yang beroperasi di tiga daerah itu telah dibenarkan ditutup.
Beliau berkata, seramai 3,974 mangsa semua daerah berkenaan telah dibenarkan pulang ke rumah masing-masing secara berperingkat sehingga pukul 6 petang tadi.
“Mangsa banjir Terengganu yang masih berada di PPS kini tinggal 1,836 orang daripada 485 keluarga di empat daerah.
“Ia melibatkan daerah Kuala Nerus, Kuala Terengganu, Besut dan Marang dengan 15 PPS masih dibuka,” katanya di sini hari ini.
Jurucakap Sekretariat JPBN Terengganu berkata, Kuala Nerus yang terletak di hilir Sungai Terengganu masih mempunyai 1,359 mangsa daripada 379 keluarga di tujuh PPS.

Tambah beliau, seramai 218 mangsa daripada 54 keluarga masih ditempatkan di dua PPS di Kuala Terengganu.
“Sebanyak lima PPS yang mempunyai 183 mangsa masih aktif di Besut manakala 76 penghuni sebuah madrasah kekal terjejas banjir di Marang,” katanya. – KOSMO! ONLINE


RM15 juta tajaan aksesori, kenduri guna duit sendiri – Reen Rahim
Oleh HANISAH SELAMAT

25 Disember 2022, 5:50 pm
PUTRAJAYA: Belum selesai majlis resepsi, jumlah tajaan perkahwinan RM15 juta pelakon Reen Rahim sudah mencetuskan pertikaian banyak pihak pihak.
Enggan membiarkan netizen terus tertanya-tanya, aktres yang kini bergelar isteri kepada ahli perniagaan itu menegaskan, nilai jutaan merujuk kepada barang kemas digayakan bagi ketiga-tiga majlis hari bahagianya.
“Sebenarnya tajaan mencecah jutaan ringgit untuk majlis perkahwinan kami yang disebutkan sebelum ini menjurus kepada nilai set barang kemas serta aksesori bagi acara berinai, akad nikah dan resepsi.
“Jumlah itu tidak membabitkan elemen lain seperti upah perancang perkahwinan, bayaran hidangan untuk tetamu serta beberapa lagi perincian lain.
“Ramai menyangka keseluruhan majlis mendapat tajaan sepenuhnya dan diberi dalam  bentuk wang tunai, sedangkan itu hanya tanggapan orang.
“Semua yang ada pada majlis berinai semalam, pernikahan  malam ini (malam tadi) dan bersanding esok (malam ini) saya bayar sendiri kecuali aksesori yang saya gayakan ditaja Cares Gold.

“Sudah tentu saya takkan laburkan sebanyak itu untuk majlis perkahwinan andai saya ditaja dalam bentuk wang. Lebih baik sedekahkan kepada golongan memerlukan,” katanya kepada Kosmo! Online.
Pelakon Suamiku Gangster itu berkata demikian selepas majlis pernikahannya dengan Ahmad Nur Hazim Zainal Abidin, 28, di Boraombak Marina, Putrajaya, malam tadi.
Kata pengantin baharu yang belum mempunyai perancangan berbulan madu itu, dia perlu memberikan kenyataan berhubung bentuk tajaan supaya tidak mencetuskan salah faham.
Pada majlis pernikahannya, pemilik nama sebenar Noreen Ashikin Abd. Rahim turut menerima wang tunai RM1,988 serta sedulang emas sebagai mas kahwin, beserta lima dulang hantaran berbalas tujuh.
Mengenai bulan madu, Reen belum terfikir merencana sebarang percutian, berikutan komitmen yang masih perlu dilunaskan.
“Setakat ini kami belum berbincang disebabkan saya perlu kembali ke set penggambaran sehari selepas majlis resepsi.
“Perancangan mahu nikah dan adakan tiga majlis pun sebulan sebelum bertunang sampai tak sempat fikir perkara lain. Insya/Allah kita perincikan selesai kenduri nanti,” katanya.
Reen, 34, sah bergelar isteri kepada jejaka pilihan hatinya itu hanya selepas empat bulan menjalin pertunangan.
Pasangan tersebut bertemu buat kali pertama di lokasi penggambaran filem Daddyku Gangster yang membuatkan mereka semakin akrab hingga ambil keputusan bertunang pada Ogos lalu. – KOSMO! ONLINE


1,000 pengunjung kecewa tidak dapat naik Bukit Bendera
Oleh KOSMO!

25 Disember 2022, 6:12 pm
GEORGE TOWN – Kira-kira hampir 1,000 pengunjung hampa apabila hasrat mereka untuk menikmati cuti sempena perayaan Krismas di puncak Bukit Bendera di sini terkubur setelah perkhidmatan kereta api furnikular dilaporkan mengalami kerosakan petang tadi.
Suasana di pekarangan stesen bawah itu ketika ini dikatakan bertukar kecoh apabila ada dalam kalangan pengunjung yang tiba seawal pukul 12 tengah hari tadi mula meluahkan kekecewaan berikutan tempoh menunggu diambil hampir lima jam sehingga pukul 5.15 petang tadi.
Seorang pengunjung dari Selangor, Yahaya Ahmad, 40, berkata, mereka sepatutnya dijadualkan menaiki kereta api mengikut nombor giliran kira-kira pukul 3.40 petang tadi.
Menurutnya, bagaimanapun, sehingga ke pukul 5.30 petang tadi masih tidak berpeluang selain terpaksa berdepan kesesakan dengan ramai pengunjung di stesen bawah, Jalan Air Itam.
“Ini merupakan pertama kali saya bawa keluarga berkunjung ke lokasi ikon pelancongan Pulau Mutiara (Bukit Bendera) namun amat kesal apabila tiada langsung kakitangan yang memaklumkan mengenai perkara berlaku.
“Sepatutnya mereka memaklumkan terlebih dahulu kepada kami. Ini kami pula yang kena bertanyakan kepada mereka dan barulah dimaklumkan yang kereta api mengalami kerosakan kira-kira pukul 4.15 tadi.

“Ketika ini, ramai pengunjung tempatan termasuk luar negara mahu kembalikan semula tiket,” katanya kepada Kosmo!
Sementara itu, seorang lagi pengunjung dari Johor, Aishah Abdullah, 42, berkata, dia kesal dengan kejadian yang berlaku sehingga menyebabkan ramai pengunjung pulang dalam keadaan hampa.
“Kami bukan datang seorang tetapi berkeluarga termasuk bawa anak-anak kecil. Tidak kisah tunggu dari pukul 1 tengah hari tetapi sepatutnya kakitangan di sini maklumlah apa yang berlaku, tidak perlu kami tunggu sampai sekarang,” ujarnya. – KOSMO! ONLINE


Insiden tembakan rambang: Warga Malaysia di Paris diminta berwaspada
Oleh AMREE AHMAD

25 Disember 2022, 5:00 pm
PUTRAJAYA – Kedutaan Besar Malaysia di Paris menasihatkan rakyat Malaysia yang berada di sekitar ibu kota Perancis itu agar lebih berwaspada susulan insiden buruk yang meletus.
Hantaran mengenai nasihat perjalanan tersebut turut dihebahkan menerusi laman sosial rasmi pejabat misi diplomatik berkenaan dalam bahasa Melayu dan Inggeris awal hari ini.
“Sehubungan kejadian berlaku di Paris, warga Malaysia yang berada di sini dinasihatkan supaya berhati-hati. Sila elakkan berada di kawasan demonstrasi dan rusuhan,” katanya.
Dianggarkan terdapat sejumlah lebih 1,000 rakyat Malaysia yang menetap di seluruh Perancis sama ada bekerja atau belajar di pelbagai pusat pengajian tinggi di negara Eropah itu.
Mengulas lanjut katanya, rakyat Malaysia yang memerlukan bantuan konsular di Perancis boleh menghubungi talian kecemasan pejabat kedutaan besar itu menerusi +336 3244 6571.
Misi diplomatik itu yang terletak di No.2, Bis Rue Benouville turut boleh dihubungi melalui e-mel rasmi mwparis@kln.gov.my atau [email protected] bagi urusan konsular.

Kelmarin, seorang lelaki bersenjata pelampau kulit putih warga tempatan berusia 69 tahun mengamuk dengan melepaskan tembakan rambang di dua lokasi berbeza di tengah Paris.
Suspek merupakan pesara pemandu kereta api milik kerajaan dan hanya dikenali sebagai William telah berjaya membunuh tiga individu selain mencederakan tiga orang awam lain.
Situasi tegang itu menyaksikan pihak polis memperketatkan kawalan di kesemua premis ada kaitan etnik Kurdish dan juga kepentingan Turkiye di sekitar Paris menjelang Krismas.- KOSMO! ONLINE


230 peserta meriahkan Kem Kesenian Kanak-kanak Kebangsaan 2022
Oleh KOSMO!

25 Disember 2022, 4:44 pm
PETALING JAYA – Kira-kira 230 orang peserta memeriahkan Kem Kesenian Kanak-kanak Kebangsaan 2022 anjuran Kementerian Pelancongan, Seni dan Budaya (MOTAC) menerusi Jabatan Kebudayaan dan Kesenian Negara (JKKN).
Program yang diadakan sejak 19 Disember lalu bertempat di JKKN Melaka telah melabuhkan tirainya semalam.
Ketua Pengarah JKKN, Mesran Mohd Yusop berkata, objektif penganjuran program tersebut adalah untuk menghimpunkan remaja berbakat dalam bidang tari, teater, muzik dan gasing di bawah program bimbingan seni dudaya seliaan JKKN setiap negeri.
Jelas beliau, peserta terdiri daripada kanak-kanak dan remaja berusia lingkungan 10 hingga 17 tahun.
“Konsep kem ini berbentuk latihan, ceramah, aktiviti komuniti dan majlis apresiasi bertujuan memberi pendedahan berkongsi pengetahuan serta pengalaman dengan bidang seni yang mereka ceburi.
“Pada masa sama, peserta juga berpeluang berkongsi ilmu seni dengan tokoh dan penggiat seni,” katanya dalam satu kenyataan di sini hari ini.

Mengulas lanjut, Mesran berkata, penganjuran aktiviti seperti itu juga dapat melahirkan pelapis seni budaya bagi pemuliharaan seni budaya negara.
Sekali gus katanya, secara tidak langsung ia menyemarakkan industri seni budaya agar terus berkembang dan berdaya saing,”ujarnya.-KOSMO! ONLINE


Tiga sekawan kaut untung proses, jual cakoroi
Oleh KOSMO!

25 Disember 2022, 2:17 pm
BALIK PULAU – Tindakan tiga pemuda yang disyaki mengaut untung mudah dengan menjalankan bisnes memproses ketum atau lebih dikenali sebagai cakoroi dari rumah akhirnya tumpas apabila diberkas polis semalam.
Suspek berusia 22 hingga 26 tahun itu ditahan sepasukan polis Barat Daya di sebuah rumah di
di Jalan Permatang Damar Laut, Bayan Lepas di sini.
Menurut kenyataan di laman sosial Facebook Ibu Pejabat Polis Daerah Barat Daya, tangkapan dilakukan hasil maklumat awam dan risikan pihak polis berhubung kegiatan memproses air ketum terbabit.
“Hasil pemeriksaan telah menemui lebih kurang 1,545 liter disyaki air ketum yang siap diproses, 105 kilogram daun ketum dan peralatan untuk memproses air ketum.
“Nilai rampasan air dan daun ketum tersebut lebih kurang RM16,500. Kes disiasat di bawah Seksyen 30(3) Akta Racun 1952,” katanya di sini hari ini. – KOSMO! ONLINE


16 maut ribut salji landa AS
Oleh KOSMO!

25 Disember 2022, 3:00 pm
WASHINGTON – Lebih 400,000 kediaman dan perniagaan di seluruh Amerika Syarikat (AS) terputus bekalan elektrik menjelang sambutan Krismas ekoran ribut salji yang meruntuhkan talian elektrik beserta angin kencang serta salji tebal sekali gus menurunkan suhu ke paras rendah yang berbahaya.
Menurut stesen penyiaran CNN, sekurang-kurangnya 16 orang maut sejak Rabu lalu di tujuh negeri iaitu Kansas, Kentucky, Missouri, New York, Ohio, Tennessee dan Wisconsin akibat cuaca ekstrem.
Ribut salji dilaporkan masih melanda sebahagian kawasan di Barat Tengah Atas dan pedalaman Timur Laut sehingga kini beserta salji tebal.
Di bandar Buffalo, New York, salji tebal dan angin kencang (ada masanya melebihi 97 kilometer sejam) (km/j) menjadikan persekitaran hampir tidak dapat dilihat semalam.
Salji melebihi 305 milimeter diramal turun hari ini dengan kelajuan angin sehingga 105 km/j selain suhu turut dijangka jatuh di bawah paras beku.
Sementara itu, di daerah Erie (termasuk Buffalo), cuaca buruk diramal berterusan sehingga sekurang-kurangnya pagi esok, demikian menurut Eksekutif Daerah, Mark Poloncarz.

“Keadaan masih berbahaya dan mengancam nyawa. Situasi ini tidak boleh dipandang ringan,” ujarnya.
Kira-kira 500 pemandu terkandas di dalam kenderaan mereka di daerah tersebut malam kelmarin hingga pagi ini, dengan kira-kira 200 lagi mungkin akan terus terperangkap hingga petang semalam, kata Poloncarz.
Susulan itu, daerah tersebut mengeluarkan arahan melarang aktiviti pemanduan ketika ribut melanda.
Pasukan Pengawal Kebangsaan turut dilaporkan tiba semalam untuk meyelamatkan orang ramai yang terkandas di dalam kenderaan selain turut membawa petugas kesihatan untuk menggantikan syif bekerja di hospital. – Agensi


252 ‘planter box’ bernilai RM252,000 dicuri
Oleh AHMAD SHAHERMAN SHAMSURI

25 Disember 2022, 2:42 pm
PETALING JAYA – Dua individu ditahan polis setelah seorang wanita tampil membuat laporan berhubung kecurian sebanyak 252 ‘planter box’ (kotak tanaman) dianggarkan bernilai RM252,000, pada Jumaat lalu.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima laporan berhubung kejadian sekitar pukul 12.06 tengah hari.
“Siasatan telah dijalankan dan kami mendapati barang yang hilang adalah kotak besi untuk menanam pokok bunga bagi menghiasi kawasan tersebut.
“Hasil siasatan mendapati dua lelaki warga tempatan dipercayai terlibat dalam kes berkenaan dan suspek berjaya dikenal pasti sebelum tangkapan dibuat,” katanya dalam kenyataan hari ini.
Menurutnya, dua suspek berusia 32 dan 41 tahun berkenaan ditangkap di dua lokasi berasingan sekitar daerah Petaling Jaya pada pukul 7.02 malam serta pukul 10.05 malam.
“Suspek direman selama empat hari bermula semalam hingga Selasa bagi siasatan lanjut.

“Kes disiasat dibawah Seksyen 381 Kanun Keseksaan kerana mencuri harta dalam milikan tuannya,” katanya. -KOSMO! ONLINE.


Seluruh negara alami kekurangan bekalan telur, minyak, tepung
Oleh NORHAFIZAN ZULKIFLI

25 Disember 2022, 4:19 pm
KUANTAN – Sekurang-kurangnya 1,220 premis perniagaan di seluruh negara berhadapan dengan masalah kekurangan bekalan telur ayam, minyak masak paket dan tepung gandum.
Timbalan Menteri Perdagangan Dalam Negeri dan Kos Sara Hidup, Senator Fuziah Salleh berkata, data berkenaan diperoleh sepanjang pelaksanaan Ops Terjah bermula 16 Disember lalu.
“Data yang diperoleh semasa pelaksanaan Ops Terjah akan dianalisa untuk memastikan masalah kekurangan bekalan berlaku secara menyeluruh atau mengikut lokasi.
“Sebanyak 4,730 premis di seluruh negara telah diperiksa sepanjang Ops Terjah dan 1,220 premis didapati mempunyai masalah kekurangan bekalan komiditi terbabit,” katanya dalam satu sidang akhbar selepas melakukan pemantauan pelaksanaan Skim Harga Maksimum Musim Perayaan (SHMMP) Krismas di beberapa lokasi di daerah ini, hari ini.
Fuziah berkata, melalui dapatan daripada Ops Terjah itu juga, pihaknya akan mengambil langkah perlu untuk memastikan kestabilan bekalan barangan di pasaran.
“Kita juga mahu mengenal pasti kecekapan penyaluran atau pengedaran bekalan dari pengeluar kepada pembekal atau pemborong sebelum sampai kepada peruncit dan pengguna,” katanya.-KOSMO! ONLINE


Kesihatan merosot, ahli keluarga Pele berkumpul di hospital
Oleh KOSMO!

25 Disember 2022, 4:00 pm
SAO PAULO – Ahli keluarga legenda bola sepak Brazil, Pele berkumpul di Hospital Albert Einstein, Sao Paulo yang mana ikon global berusia 82 tahun itu dirawat sejak akhir November lalu kerana kanser, lapor akhbar New York Post semalam.
Pada awal minggu ini, doktor berkata bahawa kanser bekas pemain bola sepak yang pernah merangkul Piala Dunia sebanyak tiga kali untuk Brazil itu telah merebak dan berada di bawah penjagaan rapi disebabkan masalah disfungsi buah pinggang serta jantungnya.
Tiada kenyataan hospital lain telah dikeluarkan untuk pengetahuan umum sejak itu.
Edson Cholbi Nascimento iaitu salah seorang anak lelaki Pele dan dikenali sebagai Edinho tiba pada Sabtu lalu selepas memberitahu pada satu sidang akhbar bagi menafikan bahawa dia akan melawat bapanya di hospital.
Edinho yang bekerja untuk sebuah kelab bola sepak di selatan Brazil, berkata ketika itu hanya doktor yang boleh membantu bapanya.
Dalam pada itu, seorang lagi anak perempuan Pele, Kely Nascimento menulis catatan dalam Instagram: “Dia (Edinho) ada di sini. Saya tidak akan pergi, tiada siapa yang akan membawa saya keluar dari sini,”

Tumor kolon Pele berjaya dibuang pada September 2021 tetapi keluarganya mahupun pihak hospital tidak menyatakan sama ada ia telah merebak ke organ-organ lain.
Setelah memenangi Piala Dunia pada tahun 1958, 1962 dan 1970, Pele menjaringkan sebanyak 77 gol dalam 92 penampilannya bersama Brazil serta menjaringkan lebih 1,279 gol dalam 1,363 perlawanan. – Agensi


Menyamar jadi doktor minta gambar tak senonoh
Oleh KOSMO!

25 Disember 2022, 3:24 pm
PETALING JAYA – Tular di media sosial apabila ada ibu bapa mendedahkan bahawa aplikasi Telegram anak mereka dihubungi individu yang menyamar sebagai seorang doktor kononnya mewakili guru mereka bagi melakukan pemeriksaan kesihatan.
Individu yang menghubungi pelajar-pelajar berkenaan itu didakwa telah menggodam akaun Telegram individu lain bagi menyembunyikan identitinya yang sebenar.
Melalui beberapa tangkap layar yang dikongsi di Facebook, doktor palsu tersebut meminta pelajar berkenaan untuk berkongsi gambar tubuh badan mereka bagi tujuan pemeriksaan kesihatan.
Malah, individu sama juga memaklumkan bahawa pemeriksaan itu memerlukan pelajar itu untuk menunjukkan auratnya demi mengenal pasti masalah kesihatan seperti kanser payu dara dan sebagainya.
Tinjauan di media sosial mendapati, rata-rata golongan ibu bapa berasa bimbang sekiranya anak mereka menjadi salah seorang mangsa individu berkenaan.
“Ibu bapa yang beri anak telefon bimbit, rajin-rajinlah semak telefon anak dan sentiasa ingatkan mereka supaya tidak berkongsi apa-apa gambar mendedahkan diri mereka,” kata Hamidiah.

“Biasa dengar Telegram kena hack lepastu hacker minta duit. Lain macam hacker ini punya kerja,” kata Samad.
“Harap pihak polis dan KPM ambil berat tentang masalah ini, risau lebih ramai murid-murid jadi mangsa,” kata Siti Saleha.
“Cabaran masa kini adalah ajar orang bezakan ‘real’ dengan ‘fake’,” kata Maher.
“Ibu bapa yang terpaksa bagi anak telefon sebab ada ‘group’ kelas saya nasihatkan pakai email anda sendiri jadi segala aktiviti anak boleh dipantau,” kata Ain. – KOSMO! ONLINE


Tanah runtuh: Waris lapan mangsa maut terima RM80,000
Oleh DIYANATUL ATIQAH ZAKARYA

25 Disember 2022, 4:25 pm
ALOR GAJAH – Waris kepada lapan mangsa yang maut dalam tragedi tanah runtuh di Batang Kali, Hulu Selangor menerima bantuan RM80,000 sumbangan daripada kerajaan.
Sumbangan itu telah disampaikan sendiri oleh Setiausaha Politik Kanan kepada Perdana Menteri, Datuk Seri Shamsul Iskandar Md. Akin di Kampung Machap Baru, Alor Gajah Melaka di sini, hari ini.
Shamsul berkata, bantuan itu adalah sumbangan berikan oleh kerajaan seperti diumumkan Perdana Menteri, Datuk Seri Anwar Ibrahim pada 16 Disember lalu iaitu sebanyak RM10,000 akan diberikan kepada waris mangsa yang maut dalam tragedi berkenaan.
“Hari ini seperti mana telah dijanjikan oleh kerajaan iaitu bantuan RM10,000 kepada setiap ahli keluarga yang meninggal dunia disampaikan kepada waris mereka.
“Kita harap dengan sumbangan dapat meringankan beban, meskipun kita tahu ini adalah pemergian yang amat menyedihkan,” katanya ketika ditemui pemberita selepas menyampaikan bantuan itu di sini, hari ini.
Terdahulu, Shamsul Iskandar hadir menziarahi keluarga Lai Hua Kiong, 53, yang kehilangan anak lelakinya mendiang, Lai Chee Sam, 33, dan menantu, Lai See Tin, 33 serta dua cucu, Giselle Lai Yu Xi, 6 dan Jonas Lai Ze Kai, 2.

Bantuan turut disampaikan kepada keluarga mendiang Yu Siew Pay, 34, yang maut bersama suaminya, Tai Chang Lin, 35 serta dua anak mereka Tai Jing Key, 7, dan Tai Jing Rou, 4 yang merupakan kenalan rapat keluarga Lai.-KOSMO! ONLINE


Tanah runtuh: Cuaca, lokasi geografi berisiko, antara cabaran terbesar pasukan SAR
Oleh NURUL IZZATI ZAINI

25 Disember 2022, 2:33 pm
HULU SELANGOR- Faktor cuaca dan keadaan geografi yang berisiko tinggi antara cabaran utama buat anggota mencari dan menyelamat (SAR) mangsa tragedi tanah runtuh di Jalan Batang Kali-Genting Highlands.
Ketua Polis Negara, Tan Sri Acryl Sani Abdullah Sani berkata, walaupun keadaan cuaca yang tidak menentu, operasi yang telah berjalan selama hampir 10 hari, telah berjaya dilaksanakan sebaik mungkin oleh semua petugas.
“Sepanjang operasi SAR, perkara yang sentiasa diberi penekanan adalah keselamatan anggota. Alhamdulillah, nasib menyebelahi kita, semua petugas dalam keadaan baik dan selamat.
“Bukan sahaja cuaca, tetapi keadaan geografi yang berisiko tinggi turut mencabar buat anggota penyelamat,” katanya dalam sidang akhbar hari ini.
Ujarnya Acryl Sani, dari segi tenaga kerja dan aset-aset jentera berat, semua pihak berganding bahu secara rapat membuatkan operasi dapat dijalankan dengan sangat baik.
“Menurut statistik, hampir 12 buah jentera berat telah digerakkan oleh pihak swasta dan Angkatan Tentera Malaysia (ATM) untuk membantu melancarkan operasi SAR kali ini,”jelasnya.

Pada masa sama, Acryl Sani turut menzahirkan ucapan terima kasih buat pihak pertubuhan bukan kerajaan (NGO) yang bersemangat untuk membantu pihak operasi SAR pada awalnya. – KOSMO! ONLINE


105 rumah roboh akibat air pasang besar di Sandakan
Oleh IVAN AMIRUL

25 Disember 2022, 3:28 pm
SANDAKAN – Lebih 200 mangsa dilaporkan terjejas ekoran 105  buah rumah roboh dipukul ombak ketika fenomena air pasang besar yang berlaku di Kampung Forest dan Kampung Tinusa Dua di sini semalam.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, fenomena tersebut berlaku sekitar pukul 10 malam dan kesemua mangsa kini ditempatkan di pusat pemindahan sementara (PPS) Sekolah Kebangsaan Kebangsaan (SMK) Sungai Anib Dua.
“Dianggarkan 100 rumah roboh di Kampung Forest manakala sebanyak 500 rumah lain pula terancam dalam kejadian sama. Selain itu, lima rumah turut roboh di Kampung Tinusa Dua dan 20 lagi dilaporkan terancam.
“”Bagaimanapun, tiada mangsa dilaporkan cedera dalam kejadian terbabit. Pemantauan masih dijalankan oleh anggota bomba di Kampung Forest,” katanya dalam satu kenyataan hari ini.
Tambah jurucakap itu, paras air sudah mulai surut di Kampung Tinusa Dua dan penghuni kembali semula ke rumah masing-masing kira-kira pukul 1.45 pagi tadi.-KOSMO! ONLINE


Amaran hujan berterusan hingga Rabu depan
Oleh NUR HUDA MUSA

25 Disember 2022, 3:57 pm
PETALING JAYA – Jabatan Meteorologi (MetMalaysia) petang ini mengeluarkan amaran hujan berterusan melibatkan Sabah dan Sarawak hingga 28 Disember ini.
MetMalaysia dalam kenyataan berkata, berdasarkan analisis model-model cuaca, penumpuan angin yang sedang berlaku di Sabah dijangka sehingga 28 Disember ini.
“Keadaan ini boleh menyebabkan hujan berterusan di kawasan berkenaan.
“Luruan monsun yang sedang berlaku sehingga 27 Disember ini berpotensi membawa angin kencang dan ombak besar di Laut China Selatan, perairan pantai timur Semenanjung, Sabah dan Sarawak,” katanya di sini hari ini.
Justeru itu katanya, MetMalaysia telah mengemaskini Amaran Hujan Berterusan yang kini melibatkan utara Sarawak esok manakala di negeri Sabah sehingga 28 Disember nanti.
“Amaran Angin Kencang Dan Laut Bergelora bagi perairan Laut China Selatan dan perairan Laut Sulu sedang berkuat kuasa sehingga 27 Disember ini.

“Orang awam adalah dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih,” katanya. – KOSMO! ONLINE


PBT digesa teliti garis panduan kawasan riadah- Acryl Sani
Oleh NURUL IZZATI ZAINI

25 Disember 2022, 2:05 pm
HULU SELANGOR – Pihak Berkuasa Tempatan (PBT) digesa untuk meneliti serta menyemak semula garis panduan aktiviti riadah di lokasi berisiko, termasuk di kawasan cerun dan berhampiran sungai.
Ketua Polis Negara, Tan Sri Acryl Sani Abdullah Sani berkata, ia bertujuan untuk mengelakkan tragedi tanah runtuh seperti yang berlaku di Jalan Batang Kali-Genting Highlands daripada berulang semula.
“Saya harap PBT dan jabatan-jabatan yang berkaitan membuat beberapa penelitian semula bagi tujuan penambahbaikkan untuk keselamatan bersama,” katanya dalam sidang akhbar hari ini.
Sementara itu, berkenaan dengan laluan Batang Kali-Genting Highlands yang dijangka ditutup setahun, Acryl Sani berkata perkara tersebut juga akan dirujuk kepada Jabatan Kerja Raya (JKR).
Jelasnya, JKR dan pihak berkuasa tempatan lebih berhak untuk memberikan sebarang kata putus berkenaan hal tersebut.
“Saya yakin JKR dan pihak terlibat perlu membuat beberapa kajian berkaitan dengan aspek keselamatan sebelum apa-apa keputusan dibuat. Jadi kita tunggu sahaja keputusan mereka,” katanya.

Terdahulu, Ketua Setiausaha Kementerian Kerja Raya, Datuk Wan Ahmad Uzir Wan Sulaiman berkata, dalam tempoh setahun, pengguna Jalan Batang Kali-Genting Highlands diminta menggunakan laluan alternatif yang akan dikeluarkan bilik gerakan JKR.
Namun, semalam, Menteri Besar Selangor, Datuk Seri Amirudin Shari berkata, jalan yang tidak terjejas akan diperbesarkan bagi membolehkan kenderaan ringan menggunakan jalan tersebut.
Perkara tersebut dimaklumkan oleh Pengarah JKR Selangor, Ir. Lokman Nasir sendiri dalam pertemuan bersama Amiruddin Shari. – KOSMO! ONLINE


Restoran tular ‘tikus jilat ayam goreng’ diarah tutup 14 hari
Oleh KAMARIAH KHALIDI

25 Disember 2022, 2:11 pm
PUTRAJAYA – Sebuah premis kedai makan yang videonya tular di media sosial berikutan terdapat seekor tikus sedang menjamah ayam goreng diarah tutup serta-merta selama 14 hari.
Ketua Pengarah Kesihatan, Tan Sri Dr. Noor Hisham Abdullah berkata, Kementerian Kesihatan (KKM) melalui Bahagian Keselamatan dan Kualiti Makanan (BKKM) telah menjalankan siasatan berhubung video yang tular dan mengenal pasti lokasi premis terlibat berada di Pandan Indah, Kuala Lumpur.
“Pasukan penguat kuasa kesihatan BKKM dari Jabatan Kesihatan Negeri Selangor serta Pejabat Kesihatan Daerah Hulu Langat telah menjalankan pemeriksaan terhadap premis terlibat semalam.
“Hasil pemeriksaan mendapati tahap kebersihan makanan premis tersebut tidak memuaskan. Sehubungan itu, tindakan penutupan di bawah Seksyen 11, Akta Makanan 1983 dan arahan penutupan selama 14 hari telah dikeluarkan.
“Di samping itu, sebanyak enam notis kompaun telah dikeluarkan di bawah Peraturan-Peraturan Kebersihan Makanan 2009 kerana gagal dalam beberapa aspek kawalan penyediaan makanan yang bersih dan selamat,” katanya dalam kenyataan hari ini.
Pada masa sama, Noor Hisham turut menyarankan pengguna untuk memilih premis makanan yang mempunyai logo BeSS (Bersih, Selamat dan Sihat) apabila membeli atau menjamu selera di luar rumah.

Terdahulu, Kosmo! Online pada 23 Disember lalu melaporkan tentang sebuah restoran yang menjadi tular apabila seorang pelanggan merakam kejadian di mana seekor tikus dilihat sedang enak menikmati ayam goreng yang diletakkan di dalam pemanas makanan di premis itu.-KOSMO! ONLINE


Wanita Selatan Thai ditangkap bersama 70 bangkai haiwan eksotik
Oleh KOSMO!

25 Disember 2022, 2:00 pm
BANGKOK – Polis menahan seorang wanita di wilayah Songkhla, selatan Thailand kerana menjual bangkai haiwan liar yang dilindungi sebagai bahan untuk ‘hidangan eksotik’, lapor laman berita Thaiger.
Polis merampas hampir 70 bangkai haiwan termasuk biawak, tenggiling, monyet langur, tupai, rusa, tikus dan musang.
Bahagian Sumber Asli dan Jenayah Alam Sekitar pada Khamis lalu dimaklumkan bahawa seorang penumpang membawa haiwan liar yang dilindungi dalam perjalanan kereta api dari daerah Sukirin di wilayah Narathiwat ke daerah Jana di wilayah Songkhla.
Polis menunggu di Stesen Kereta Api Jana dan ternampak seorang wanita yang berwajah mencurigakan. Kankamon, 55, dilihat membawa dua kotak sejuk beku dari kereta api dan menuju ke arah keretanya yang diparkir.
Dia dalam kotak itu, mereka menemui lebih 50 kilogram (kg) haiwan liar yang dilindungi mati termasuk tujuh biawak (10 kg), satu tenggiling (4.5 kg), dua monyet langur (9.5 kg), 54 tupai (10.5 kg), dua ekor kancil (2.5 kilogram) dan dua ekor musang (10.5 kg).
Kankamon mengaku menjual bangkai haiwan itu melalui media sosial kepada orang yang makan ‘hidangan eksotik’.

Dia membeli haiwan liar yang dilindungi itu daripada seorang lelaki bernama Sur dari daerah Sungai Golok di wilayah Narathiwat.
Peniaga bangkai haiwan itu berkata, dia mendapat ‘keuntungan yang cukup baik’. Bergantung kepada spesies, dia akan mendapat keuntungan 120 baht (RM15) hingga 500 baht (RM63) sekilogram.
Biawak ialah haiwan yang dijual paling banyak, katanya kepada polis.
Polis menahan Kankamon kerana disyaki melanggar Akta Pemeliharaan dan Perlindungan Hidupan Liar (2019) dengan memiliki dan menjual bangkai haiwan yang dilindungi tanpa kebenaran.
Dia berdepan hukuman penjara sehingga 10 tahun, denda sehingga 1 juta baht (RM127,411), atau kedua-duanya sekali.
Polis berkata, mereka kini akan menyiasat pelanggannya dan juga menjejaki Sur yang didakwa menjual haiwan liar yang dilindungi. – Agensi


Lelaki bawa anak OKU samun kedai serbaneka
Oleh DIYANATUL ATIQAH ZAKARYA

25 Disember 2022, 12:37 pm
MELAKA – Seorang lelaki sanggup ‘mengheret’ anak kelainan upaya (OKU) lelakinya untuk merompak sebuah kedai serbaneka di sini, kelmarin.
Kegiatan suspek berusia 32 tahun itu bagaimanapun terbongkar selepas diberkas polis kira-kira pukul 6 petang di Bukit Piatu.
Ketua Polis Daerah Melaka Tengah, Asisten Komisioner Christopher Patit berkata, pihaknya menerima laporan berhubung kejadian itu yang berlaku pada pukul 1.30 petang.
“Kita menerima laporan daripada wanita pekerja kedai serbaneka 24 jam di Taman Sutera, Batu Berendam memaklumkan telah disamun lelaki bersenjata pisau dan membawa seorang kanak-kanak.
“Suspek telah melarikan wang tunai RM197 dan tiga kotak rokok,” katanya ketika dihubungi di sini, hari ini.
Mengulas lanjut beliau berkata, suspek ditahan di sebuah surau dan pemeriksaan ke atasnya menjumpai wang tunai berjumlah kira-kira RM187, satu kotak rokok serta pakaian yang dipakai semasa kejadian.

“Hasil soal siasat, kanak-kanak dibawa suspek merupakan anaknya dan merupakan OKU lembam.
“Kita percaya suspek mempergunakan anaknya untuk mengaburi kegiatan jenayahnya dan mendakwa mempunyai isteri yang berniaga kerepek,” katanya.
Jelasnya, hasil ujian saringan air kencing mendapati suspek positif dadah dan direman selama lima hari sehingga 28 Disember ini bagi membantu siasatan mengikut Seksyen 395/397 Kanun Keseksaan.-KOSMO! ONLINE


Jelajah enam zon, FDAM cari 10 pengarah baharu
Oleh LIA OTHMAN

25 Disember 2022, 1:41 pm
KUALA LUMPUR – Persatuan Pengarah Filem Malaysia (FDAM) bakal menganjurkan program pencarian pengarah baharu yang mampu membawa nama Malaysia ke peringkat antarabangsa.
Presidennya, Ahmad Ibrahim yang lebih dikenali sebagai Mat London berkata, program yang bermula pada Januari tahun hadapan akan menjelajah ke enam zon seluruh negara.
“FDAM sudah merangka beberapa program tahun depan, salah satunya kita akan adakan siri jelajah di enam zon di seluruh negara untuk mencari 10 pengarah berkualiti.
“Program ini akan berlangsung dengan kerjasama daripada Perbadanan Kemajuan Filem Nasional Malaysia (Finas),” katanya ketika ditemui pada Majlis Santai FDAM bersama Media baru-baru ini.
Tambah Ahmad, pihaknya mencari pengarah yang memiliki kriteria tertentu termasuk usia muda, berbakat dan kreatif.
“Kriteria yang kita cari adalah, mereka dalam kalangan usia 18 hingga 35 tahun.

“Untuk pencarian 10 pengarah ini, diberikan masa selama sebulan untuk mereka hasilkan filem pendek dan hantarkan penyertaan. Dari situ, kita akan tapis dan lihat hasil kerja mereka,” katanya.
Dalam pada itu, Ahmad berkata, 10 pengarah yang layak akan diberikan kursus berkaitan dunia pengarahan dan mendapat bantuan dana daripada Finas.
“Apa yang saya lihat kita ramai pengarah yang bagus tapi bukan yang terbaik. Kita mencari pengarah yang kompeten. Mereka yang boleh merentas sempadan dan boleh berjaya di luar negara.
“Mereka juga akan diberikan latihan khusus dan bantuan dana daripada Finas bagi membangunkan pengarah itu.
“Maksudnya mereka diberi bantuan dari segi material dan penjanaan. Dari situ kita boleh bantu bawa karya mereka ke luar negara walaupun dengan kos pembikinan yang rendah,” ujarnya.
Tambahnya, sesebuah filem yang baik tidak hanya dilihat melalui kos pembikinan yang tinggi, sebaliknya nilai-nilai murni dalam sesebuah karya yang dihasilkan.
“Kos bukan ukuran filem terbaik, kalau lihat filem Spilt Gravy on Rice, bukanlah mahal sangat. Tapi, kenapa naskhah tersebut diangkat sebagai juara filem di negara ini?
“Filem itu ada nilai-nilai murni dan wajah kita. Naratif yang boleh berikan mesej tertentu. Inilah yang kita ingin bangunkan dalam diri seseorang pengarah,” ujarnya.
Selain pencarian pengarah baharu, FDAM juga akan melancarkan tiga program lain iaitu apresiasi filem, wacana dan juga kursus kesan khas (special effect) kepada pengarah yang kurang berkemampuan. – KOSMO! ONLINE


Piala AFF: Faisal belum fikir tentang ‘kasut emas’
Oleh MUHAMAD ARDIE PUTRA SUHAIMI

25 Disember 2022, 12:42 pm
KUALA LUMPUR – Penyerang sensasi skuad Harimau Malaya, Faisal Halim bersedia untuk melunaskan hasrat ketua jurulatih, Kim Pan-gon untuk melihat dirinya menjadi penjaring terbanyak sekali gus meraih kasut emas pada kempen Piala AFF 2022 kali ini.
Sebagai rekod, Faisal telah mempamerkan aksi dalam kelas tersendiri apabila meledak dua gol menerusi tandukan selepas skuad kebangsaan merekodkan kemenangan bergaya 5-0 pada perlawanan menentang Laos semalam.
Lebih menarik, jaringan tersebut telah menyaksikan Faisal kini mencetak enam gol dalam empat perlawanan antarabangsa terakhir termasuk dua aksi persahabatan bertemu Kemboja dan Maldives sebelum ini.
Namun, Faisal mengakui anugerah peribadi bukanlah keutamaan sebaliknya ia adalah tanggungjawab besar yang perlu dipikul dalam usaha membantu pasukan mencapai prestasi yang diharapkan.
“Ini sebenarnya satu tanggungjawab besar dan saya ambil cabaran yang diletakkan oleh jurulatih.
“Dia (Pan-gon) pesan kepada saya dan saya lihat riak wajahnya yang memang benar benar mahukan saya menjadi penjaring terbanyak.

“Secara peribadi, ini bukanlah soal utama kerana bukan gol yang saya cari tetapi saya mahu bawa pasukan ke tahap yang lebih jauh dan siapa yang jaringkan gol tidak penting asalkan kami menang dan layak ke final.
“Gol-gol yang saya lakukan adalah rezeki dan bukan bermakna saya hebat atau layak digelar pemain bintang kerana pujian wajar diberikan kepada rakan sepasukan yang lain untuk memastikan saya berada di tahap ini,” katanya.
Mengulas mengenai prestasi pemain yang mesra dengan panggilan ‘Mickey itu’, Pan-gon menegaskan dia adalah pemain yang baik namun tumpuan perlu diberikan kepada keseluruhan pasukan.
“Semua tahu saya tidak suka bercakap mengenai prestasi individu sebaliknya fokus kepada satu pasukan. Namun, dia (Faisal) memang pemain yang bagus,” kata pengendali import dari Korea Selatan itu.
Buat masa ini, Faisal yang akan menyarung jersi Selangor FC tahun depan sudah meledak tiga gol dan berkongsi kedudukan bersama penyerang Filipina, Kenshiro Daniels. – KOSMO! ONLINE


Penunggang motosikal maut dihempap pokok tumbang
Oleh NOR SHAFAWATI YUP

25 Disember 2022, 1:06 pm
SEREMBAN – Seorang penunggang motosikal maut manakala pembonceng cedera parah dihempap sebatang pokok tumbang dalam kejadian di Jalan Seremban-Tampin di sini tengah malam tadi.
Ketua Polis Daerah Seremban, Asisten Komisioner Nanda Maarof berkata, dalam kejadian kira-kira pukul 12.30 tengah malam itu, mangsa Muhammad Ikram Mohd. Yazid berusia 21, yang beralamat di Jalan Kampung Perigi Jernih, Rembau maut di lokasi kejadian akibat kecederaan parah pada kepala.
“Kemalangan berlaku semasa mangsa yang menunggang motosikal Yamaha FZ150 bersama seorang lagi pembonceng sedang bergerak dari arah Senawang menuju ke arah Rembau.
“Sebaik tiba di tempat kejadian, terdapat sebatang pokok yang berada di kiri bahu jalan telah tumbang lalu menghempap motosikal dinaiki mangsa,” katanya dalam kenyataan di sini hari ini.
Menurut Nanda, akibat kejadian tersebut, kedua-dua mangsa terperosok masuk di bawah pokok yang tumbang.
“Muhammad Ikram disahkah maut di lokasi kejadian manakala pemboncengnya, Ammar Zarif Mohamad Junaidi, 18, cedera parah pada badan dan kini dirawat di Zon Merah Hospital Tuanku Ja’afar (HTJ) Seremban,” katanya.


Tanah runtuh:Fokus salur bantuan kepada mangsa, waris
Oleh MOHD. HUSNI MOHD. NOOR

25 Disember 2022, 1:54 pm
PUTRAJAYA – Agensi Pengurusan Bencana Negara (Nadma) akan menyalurkan segera bantuan kepada mangsa dan waris insiden tanah runtuh di Batang Kali, Selangor sebaik mendapat data dan maklumat daripada agensi berkaitan.
Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd. Ali berkata, Jabatan Pengurusan Bencana Daerah (JPBD) sedang mengumpulkan data dan maklumat berkenaan.
Beliau berkata, operasi mencari dan menyelamat telah selesai, kini fokus adalah untuk pengurusan pasca bencana termasuk penyaluran bantuan kepada para mangsa dan ahli keluarga terlibat.
Pada masa sama, beliau turut merakamkan setinggi-tinggi penghargaan buat seluruh ahli pasukan bantuan mencari dan menyelamat daripada pelbagai agensi kerajaan yang telah bertungkus lumus selama sembilan hari.
“Walaupun insiden Batang Kali dalam kategori Tahap I yang dikendalikan JPBD Hulu Selangor, namun bantuan dan kerjasama datang daripada pelbagai pihak di peringkat pusat dan negeri,” katanya dalam satu kenyataan di sini hari ini.
Dalam pada itu, Armizan berkata, rakyat masih perlu terus bersiap siaga kerana negara masih belum keluar sepenuhnya dari tempoh fenomena Monsun Timur Laut 2022/2023.-KOSMO! ONLINE


Tanah runtuh: Waris tuntut mayat adik Huang Shaoqi
Oleh TUAN NURHIDAYAH TUAN AB.GHANI

25 Disember 2022, 1:47 pm
SUNGAI BULOH – Mayat Huang Shaoqi, kanak-kanak lelaki yang juga mangsa terakhir kejadian tanah runtuh dituntut oleh ahli keluarganya di Hospital Sungai Buloh (HSB) di sini sebentar tadi.
Ahli keluarga kanak-kanak berusia 11 tahun itu tiba pada pukul 11 pagi tadi untuk menuntut mayat mangsa.
Mayat mangsa ke-31 tragedi tanah runtuh itu dibawa keluar dari Jabatan Forensik HSB pada pukul 12 tengah hari.
Huang Shaoqi yang merupakan mangsa terakhir kejadian tanah runtuh di Father’s Organic Farm ditemui pasukan mencari dan menyelamat (SAR) pada pukul 4.50 petang.
Mayat Huang Shaoqi ditemui di dalam beg tidur pada kedalaman tanah 1.5 meter di Sektor A, sejauh empat meter dari kawasan perkhemahan.
Terdahulu, Kosmo! melaporkan operasi SAR ditamatkan sepenuhnya tepat pukul 12 tengah hari, hari ini.

Seramai 31 orang terdiri daripada enam lelaki dewasa, 14 wanita, tujuh kanak-kanak lelaki serta empat kanak-kanak perempuan terkorban dalam tragedi tanah runtuh berkenaan. -KOSMO! ONLINE.


Polis minta perakam video gaduh tampil bantu siasatan
Oleh ASLIZA MUSA

25 Disember 2022, 1:59 pm
IPOH – Polis meminta individu yang merakam video tular pergaduhan dua lelaki menggunakan topi keledar di Taman Klebang Jaya, Chemor dekat sini, supaya tampil bagi membantu siasatan.
Ketua Polis Daerah, Asisten Komisioner Yahaya Hassan berkata, mereka yang menyaksikan kejadian itu juga diminta tampil menyalurkan maklumat kepada polis.
“Kejadian itu dikatakan berlaku di Laluan Klebang Jaya 13 namun tarikh dan masa insiden itu berlaku masih belum dipastikan.
“Sehubungan itu, satu laporan polis telah dibuat bagi membolehkan siasatan di bawah Seksyen 160 Kanun Keseksaan (gaduh gempar) dijalankan,” katanya dalam satu kenyataan di sini hari ini.
Menurut beliau, sebarang maklumat lanjut boleh disalurkan kepada Asisten Superintendan Norshaharah Marzuki di talian 010-3790508.
Terdahulu, video berdurasi 20 saat itu tular selepas dimuatnaik di laman sosial Facebook ‘inforoadblock’ dengan memaparkan pergaduan dua lelaki menggunakan topi keledar di persimpangan jalan raya. – KOSMO! ONLINE


Mayat lelaki jatuh Lata Tembakah ditemui
Oleh TENGKU DANISH BAHRI TENGKU YUSOFF

25 Disember 2022, 11:28 am
BESUT – Operasi mencari dan menyelamat (SAR) seorang pekerja syarikat penyelenggaraan yang dilaporkan terjatuh dari tingkat lima Taman Rekreasi Lata Tembakah, Hulu Besut di sini pada Khamis lalu membuah hasil apabila mayatnya ditemui pagi tadi.
Ketua Polis Daerah Besut, Abdul Rozak Muhammad berkata, mayat Abdul Wahab Mat Sulaiman, 27, yang berasal dari Kampung Durian Telor, Jerteh di sini dijumpai pada pukul 8 pagi selepas tiga hari operasi pencarian mangsa.
“Selepas lebih 60 jam operasi mencari, mayat mangsa ditemui oleh anggota pasukan mencari dan menyelamat dalam keadaan terapung di tingkat dua air terjun hutan lipur berkenaan.
“Mayat lelaki tersebut berjaya diturunkan dan dikeluarkan dari taman rekreasi itu pada pukul 10 pagi tadi,” katanya ketika dihubungi Kosmo! di sini hari ini.
Abdul Rozak berkata, mayat Abdul Wahab telah dihantar ke Unit Forensik Hospital Besut di sini untuk tindakan lanjut.
Kosmo! Online kelmarin melaporkan mangsa dilaporkan terjatuh dari tingkat lima air terjun ketika sedang membaiki saluran paip sebelum operasi carilamat diaktifkan.

Operasi disertai anggota pelbagai agensi termasuk penduduk kampung itu kemudiannya menemui sehelai baju dan sarung golok di tingkat dua dan tiga air terjun pada semalam. – KOSMO! ONLINE


Warga emas OKU maut dirempuh kereta ketika melintas jalan
Oleh ROHANA MOHD. NAWI

25 Disember 2022, 12:27 pm
PASIR MAS – Seorang lelaki warga emas yang merupakan orang kelainan upaya (OKU) mental maut dirempuh sebuah kereta selepas melintas jalan secara melulu di Jalan Pasir Mas dekat Masjid Kelar di sini semalam.
Dalam kejadian kira-kira pukul 8.45 malam itu, mangsa, Zulkiffli Ab. Ghani, 62, meninggal dunia di tempat kejadian selepas mengalami kecederaan parah pada bahagian kepala.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, siasatan awal mendapati, kejadian berlaku ketika kereta jenis Mercedes Benz yang dipandu seorang warga emas yang berusia 67 tahun sedang dalam perjalanan dari arah Pasir Mas menghala ke rumahnya di Kampung Kangkong di sini.
Menurutnya, semasa tiba di lokasi kejadian, mangsa dikatakan melintas secara melulu dari bahu kiri jalan ke laluan kereta terbabit.
“Akibat jarak yang terlalu dekat, pemandu kereta itu tidak sempat mengelak sebelum merempuh mangsa. Insiden itu menyebabkan mangsa mengalami cedera parah sebelum disahkan meninggal dunia di lokasi kejadian,” katanya dalam satu kenyataan di sini hari ini.
Mohd. Nasaruddin berkata, mayat mangsa dihantar ke Hospital Pasir Mas di sini untuk dibedah siasat. – KOSMO! ONLINE


Tanah runtuh: Operasi SAR Batang Kali ditamatkan secara rasmi
Oleh NURUL IZZATI ZAINI

25 Disember 2022, 12:32 pm
HULU SELANGOR- Operasi mencari dan menyelamat (SAR) mangsa tragedi tanah runtuh di Jalan Batang Kali-Genting Highlands, ditamatkan secara rasmi pada pukul 12 tengah hari tadi.
Perkara itu diumumkan oleh Ketua Polis Negara, Tan Sri Acryl Sani Abdullah Sani dalam satu sidang akhbar hari ini.
“Berdasarkan keterangan daripada waris-waris mangsa, dan laporan-laporan polis yang kita perolehi, kita telah memuktamadkan jumlah mangsa yang terlibat adalah 91 orang dimana 61 orang terselamat manakala 31 orang telah terkorban.
“Setinggi-tinggi kesyukuran kita panjatkan, kerana semalam sekitar pukul 4.30 petang, kita telah menjumpai mangsa yang terakhir iaitu seorang kanak-kanak lelaki.
“Saya memutuskan pada hari ini, untuk menutup operasi SAR tanah runtuh Batang Kali secara rasminya, pada pukul 12 tengah hari ini,” katanya.
Walau bagaimanapun, beliau berkata, beberapa agensi seperti Jabatan Kerja Raya (JKR), Jabatan Ukur dan Pemetaan Malaysia (Jupem), Jabatan Mineral dan Geosains, Majlis Daerah Hulu Selangor masih akan berada di lokasi kejadian untuk kerja-kerja teknikal dan berkaitan dengannya.

Sementara itu, Acryl Sani turut menzahirkan ucapan terima kasih kepada semua agensi-agensi, para petugas, dan anggota atas kerjasama yang diberikan sepanjang operasi SAR yang berjalan selama sembilan hari.
Katanya, bagi pihak Polis Diraja Malaysia (PDRM), selalu Komander Pos Kawalan Tempat Kejadian, ribuan penghargaan diucapkan kepada semua agensi khususnya Jabatan Bomba dan Penyelamat yang berperanan sebagai Timbalan Komander.
“Tidak lupa juga kepada Angkatan Tentera Malaysia (ATM), Angkatan Pertahanan Awam, JKR, Jupem, Agensi Pengurusan Bencana Negara (Nadma) dan Pasukan Mencari dan Menyelamat Khas Malaysia (SMART).
“Mereka yang terlibat ini, semuanya bertugas hampir 20 jam sehari dan hanya berhenti untuk berehat atau faktor cuaca sahaja. Kecekalan dan kesungguhan seluruh kumpulan harus kita puji.
“Semua petugas melihat diri mereka secara kolektif dan bukannya secara individu. Saya berharap semangat berpasukan ini akan diteruskan sampai bila-bila. Syabas saya ucapkan,” katanya.
Acryl Sani juga mengucapkan terima kasih kepada agensi-agensi lain seperti Kementerian Kesihatan Malaysia, syarikat-syarikat telco, dan seluruh pengamal media kerana komited dalam menjayakan operasi SAR sehingga ke hari ini.
Tragedi tanah runtuh yang berlaku di sebuah tapak perkhemahan, Fathers Organic Farm pada Jumaat, 16 Disember lalu telah meragut 31 nyawa, daripada jumlah rasmi keseluruhan iaitu 92 orang.
Mangsa-mangsa yang maut terdiri daripada enam lelaki dewasa, 14 wanita, enam kanak-kanak lelaki, lima kanak-kanak perempuan dan seorang bayi lelaki. – KOSMO! ONLINE


Scotland lulus undang-undang permudah orang ramai tukar jantina
Oleh KOSMO!

25 Disember 2022, 12:00 pm
EDINBURGH – Parlimen Scotland meluluskan undang-undang yang hangat diperdebatkan pada Khamis lalu bagi memudahkan orang ramai menukar jantina secara sah, lapor laman berita Wion News.
Isu itu menyaksikan ‘pemberontakan’ dalam kalangan ahli Parti Kebangsaan Scotland (SNP) yang memerintah.
Kerajaan Britain juga menyuarakan ‘kebimbangan’ mengenai undang-undang itu. Ia mendapat 86 undi daripada ahli yang menyokong dan 39 lagi menentang.
Menurut undang-undang baharu itu , diagnosis perubatan untuk disforia gender iaitu keresahan seseorang terhadap jantina mereka selepas dilahirkan, sebelum menukar jantina tidak lagi diperlukan.
“Usul itu dipersetujui dan Rang Undang-undang Pembaharuan Pengiktirafan Jantina Scotland diluluskan,” kata pegawai pengundian, Alison Johnstone sambil disambut oleh tepukan gemuruh di galeri awam.
Golongan muda berusia 16 dan 17 tahun kini dibenarkan menukar jantina mereka.

Bagaimanapun, terdapat usaha oleh beberapa wakil rakyat Scotland untuk mengekalkan had  umur layak kepada 18 tahun.
Undang-undang berkenaan mengurangkan tempoh daripada dua tahun kepada tiga bulan untuk peringkat umur tersebut menyesuaikan diri dengan jantina baharu mereka sebelum diiktiraf secara rasmi.
Tempoh refleksi tambahan selama tiga bulan juga diperlukan dan ketika itu, mereka yang mahu menukar telah mula atau sedang mempertimbangkan untuk menukar kembali jantina boleh mengubah fikiran.
Pihak yang menentang bagaimanapun menyuarakan kebimbangan mengenai undang-undang itu kerana akan membahayakan wanita dan kanak-kanak perempuan, terutamanya ketika berada dalam persekitaran satu jantina.
Kerajaan Scotland menegaskan bahawa ia tidak akan memberi kesan kepada Akta Kesaksamaan yang mengecualikan golongan transgender daripada ruang jantina tunggal seperti bilik persalinan dan tempat perlindungan. – Agensi


ADUN Kota terbabit nahas tiga kenderaan
Oleh NOR AINNA HAMZAH

25 Disember 2022, 11:56 am
REMBAU – Ahli Dewan Undangan Negeri (ADUN) Kota, Datuk Seri Dr. Awaludin Said terlibat dalam kamalangan membabitkan tiga buah kenderaan termasuk lori di Kilometer 27, Jalan Seremban–Tampin di sini semalam.
Dalam kejadian pada pukul 2.45 petang itu, Awaludin yang memandu kereta jenis Honda Accord dan isterinya tidak mengalami sebarang kecederaan serius walaupun kenderaannya mengalami kerosakan.
Menurut Ketua Polis Daerah Rembau, Deputi Superintendan Hazri Mohamad, siasatan awal mendapati kemalangan berlaku apabila lori muatan batang besi mengekori terlalu rapat sebuah kenderaan pelbagai guna (MPV) Honda BRV.
“Lori terbabit kemudiannya melanggar belakang Honda BRV yang berhenti di hadapannya kerana jalan sesak. MPV berkenaan pula melanggar belakang kereta ADUN Kota.
“Penumpang belakang Honda BRV hanya cedera ringan dan dirawat di Hospital Rembau,” katanya dalam kenyataan di sini hari ini.-KOSMO! ONLINE


Amerul Affendi idam jayakan watak romantis
Oleh HANISAH SELAMAT

25 Disember 2022, 12:00 pm
KUALA LUMPUR – Pelakon Amerul Affendi menaruh harapan diberi peluang menggalas peranan sebagai lelaki romantis yang dirasakan mempunyai cabaran tersendiri.
Sinonim dengan pelbagai watak, sama ada dalam naskhah genre berat, komedi mahupun aksi, kata Amerul, penerbit atau pengarah masih teragak-agak menawarkannya terbabit dalam kisah cinta.
“Sejujurnya saya teringin bawa cerita cinta sebab sepanjang 14 tahun terbabit dalam kerja lakonan, saya banyak buat watak hitam, lasak, komedi dan sebagainya, tetapi bukan figura romantik.
“Tentu saja saya mahu mencungkil sisi halus lain yang belum didedahkan sepenuhnya terutama membabitkan kisah hati dan perasaan.
“Saya sedar diri saya bukan jenis lelaki yang ‘charming’ atau romantik apatah lagi dengan wajah begini serta sikap yang tampak kasar. Jadi saya ingin cabar diri galas karakter ini.
“Barangkali pada mata penonton peranan romantik cukup mudah. Tetapi bagi saya itu sebagai ujian untuk menyerlahkan sisi berbeza daripada yang ditonjolkan sebelum ini,” katanya kepada Kosmo! Online.

Aktor berusia 35 tahun itu ditemui selepas program bual bicara Mendepani Cabaran dan Relevensi Anak Seni dalam industri tanahair di Fakulti Teater, Akademi Seni Budaya dan Warisan Kebangsaan (Aswara).
Amerul bersama teman seperjuangan, Zahiril Adzim, yang juga alumni pusat pengajian seni itu diundang membicarakan topik seni dan bisnes sebagai persediaan kepada pelajar melangkah ke dunia pekerjaan nanti.
Mengenai hasrat tersebut yang disimpan sejak 2015 lagi, dia mendedahkan terbabit dalam sebuah drama kekeluargaan arahan Meor Hashim Manap, Setulus Cinta Aqilah.
Dari situ, perasaan teruja untuk mencuba watak cinta semakin membuak-buak bagi menyerlahkan sisi berbeza dirinya.
“Drama itu sudah agak lama menyaksikan saya sebagai anak Datuk Rahim Razali yang dipaksa kahwin dengan seorang gadis sekampung. Naskhah itu lebih kepada kisah keluargaan, bukan cinta.
“Saya pun pernah tanyakan kepada beberapa pengarah, tetapi belum ada rezeki untuk buat watak sedemikian,” katanya yang melihat aktor senior Ahmad Yatim sebagai idola bagi watak sedemikian.
Pelakon Pembantu Lelaki Terbaik Festival Filem Antarabangsa ASEAN (AIFFA) 2019 dan Pelakon Pembantu Terbaik Festival Filem Malaysia (FFM) Ke-27 itu turut mengakui kebanyakan orang industri masih sangsi dengan keinginannya itu.
“Bukan mereka tak percaya, sebaliknya saya rasa pembikin drama atau filem mungkin tak sangka saya mahukan watak lelaki romantik. Sebab itu saya kena maklumkan saya bukan bergurau,” ulasnya lagi.
Sementara itu, bercakap mengenai projek pertanian, penternakan, pembiakan ikan sangkar serta kini menjalankan penanaman rumput, Amerul berkata, bisnes tersebut turut membuka peluang kerja kepada pemuda kampung.
“Biarpun sebelum ini pernah berdepan kerugian akibat banjir, bisnes yang diusahakan di Temerloh, Pahang tetap saya perjuangkan sejak tujuh tahun lalu supaya terus hidup.
“Syukur sebab dapat juga bagi peluang kepada orang kampung terutama anak-anak muda bekerja berbanding mereka nak ke luar daerah,” tambah bintang Bunohan itu. – KOSMO! ONLINE


LRA Sungai Semenyih beroperasi semula
Oleh NUR HUDA MUSA

25 Disember 2022, 12:20 pm
PETALING JAYA – Loji Rawatan Air (LRA) Sungai Semenyih telah beroperasi semula selepas bacaan tahap 0 ton direkodkan sebanyak tiga kali berturut-turut hari ini.
Pengurusan Air Selangor Sdn. Bhd. (Air Selangor) dalam satu kenyataan berkata, pengoperasian semula itu membabitkan proses pembersihan dan rawatan air yang mengambil masa kira-kira 12 jam.
“Selepas proses pembersihan dan rawatan itu, bekalan air terawat yang bersih dan selamat akan mula diagihkan secara berperingkat kepada pengguna,” katanya di sini tadi.
Semalam, dua LRA iaitu Semenyih dan Bukit Tampoi dihenti tugas akibat tumpahan pati minyak wangi daripada kemalangan lori membawa muatan itu di Lebuh Raya Utara-Selatan Hubungan Tengah (ELITE) berdekatan Bandar Serenia di Negeri Sembilan.
Tumpahan 1,000 liter pati minyak wangi tersebut telah menyebabkan pencemaran bau dan LRA terbabit terpaksa dihenti tugas bagi mengelakkan sebarang kejadian yang tidak diingini berlaku.
Susulan insiden pencemaran bau itu, sebanyak 472 kawasan mengalami gangguan bekalan air tidak berjadual. – KOSMO! ONLINE


PM ucap selamat maju jaya kepada mahasiswa sertai WUDC
Oleh NUR HUDA MUSA

25 Disember 2022, 11:36 am
PETALING JAYA – Perdana Menteri, Datuk Seri Anwar Ibrahim mengucapkan selamat maju jaya kepada mahasiswa Universiti Teknologi MARA (UiTM) yang akan menyertai Kejohanan Debat Universiti Dunia (WUDC) bermula 27 Disember ini sehingga 4 Januari 2023 di Universidad Rey Juan Carlos, Madrid, Sepanyol.
Anwar dalam satu hantaran di Facebooknya berkata, beliau mendoakan agar mahasiswa yang terlibat berjaya mengharumkan nama negara di bumi Sepanyol.
“Saya turut menyampaikan sedikit sumbangan kepada mereka bagi membantu pergerakan dan aktiviti sepanjang berada di Madrid.
“Saya difahamkan anak-anak mahasiswa dari Universiti Islam Antarabangsa Malaysia (UIAM) dan Universiti Malaya (UM) akan turut mengambil bahagian dalam pertandingan ini,” katanya di sini hari ini.
Katanya, sumbangan kepada mahasiswa yang terlibat itu juga telah diserahkan oleh Setiausaha Politik beliau, Ahmad Farhan Datuk Seri Fauzi sebelum berlepas semalam.
Terdahulu, Timbalan Menteri Belia dan Sukan, Adam Adli Abdul Halim turut mengiringi perlepasan kontinjen UiTM yang bakal menyertai pertandingan berkenaan. – KOSMO! ONLINE


Rashford perlu kekal prestasi terbaik
Oleh KOSMO!

25 Disember 2022, 11:11 am
MANCHESTER – Pengurus Manchester United, Erik ten Hag berharap penyerang, Marcus Rashford dapat mengekalkan aksi konsisten menjelang saingan Liga Perdana Inggeris (EPL) menentang Nottingham Forest di Old Trafford Rabu nanti.
Penyerang antarabangsa England itu membuktikan dia salah seorang penyerang terbaik kelab apabila menjaringkan gol solo ketika membantu United menewaskan Burnley 2-0 pada Piala Liga Inggeris (EFL) kelmarin.
Ten Hag menganggap aksi yang ditampilkan Rashford sangat positif, lebih-lebih lagi mereka pulang dalam keadaan kecewa daripada saingan Piala Dunia 2022 selepas tersingkir di pusingan suku akhir.
“Saya fikir dia bermain dengan sangat baik menerusi larian-larian yang dilakukan bagi menembusi benteng pertahanan lawan. Dia juga menjaringkan gol solo yang sangat baik bagi membantu pasukan.
“Rashford berada pada prestasi terbaik ketika ini, jadi saya harap dia boleh kekalkan fokus dan meneruskan aksi sedemikian apabila saingan Liga Perdana kembali bersambung nanti,” katanya.
Untuk rekod, pemain berusia 25 tahun itu sudah menjaringkan sembilan gol buat skuad The Red Devils dalam semua pertandingan musim ini dan Rashford akan terus menjadi sandaran selepas ketiadaan Cristiano Ronaldo.

“Saya gembira dengan prestasi yang ditunjukkan Rashford ketika perlawanan dan latihan. Sekarang kami mahu lupakan perkara yang sudah lepas (isu Ronaldo) dan fokus terhadap perlawanan akan datang,” ujar Ten Hag. – AGENSI


Guardiola berang Philips jadi ‘gemuk’
Oleh KOSMO!

25 Disember 2022, 11:22 am
MANCHESTER – Pengurus Manchester City, Pep Guardiola mengakui berang selepas melihat berat badan pemain tengah, Kalvin Phillips naik mendadak selepas pulang daripada tugas antarabangsa bersama skuad England pada kempen Piala Dunia 2022 baru-baru ini.
Sebagai rekod, Phillips masih lagi menjadi pilihan pengendali Three Lions, Gareth Southgate untuk dibawa ke Qatar meskipun hanya beraksi 94 minit dalam saingan kompetitif bersama The Citizens susulan dihimpit kecederaan.
Guardiola mengesahkan perkara tersebut ketika mengulas mengenai punca ketiadaan Philipps ketika aksi pusingan keempat Piala Liga Inggeris (EFL) sewaktu menewaskan Liverpool 3-2 kelmarin.
“Phillips tidak mengalami kecederaan. Namun, dia telah melaporkan diri bersama pasukan dalam keadaaan fizikal yang sedikit berisi dan kami tidak tahu kenapa.
“Justeru, dia masih lagi belum bersedia untuk diturunkan pada aksi domestik ketika ini dan perlu berlatih berasingan,” kata pengendali import dari Sepanyol itu.
Sementara itu, Guardiola mengakui Phillips yang berhijrah daripada kelab Leeds United dengan nilai perpindahan sebanyak £42 juta (RM223.9 juta) pada Julai lepas masih lagi boleh menjadi watak penting buat pasukan musim ini.

“Sudah pasti saya perlukan khidmatnya kerana kami mahu semua pemain cergas sepenuhnya untuk mengharungi jadual padat ketika ini.
Saya juga sudah berbincang dengannya secara peribadi dan kini saya harap dia dapat segera membantu pasukan,” katanya.
City yang menang ke atas Liverpool pada Piala Liga kelmarin akan bertemu Leeds apabila aksi Liga Perdana Inggeris bersambung minggu depan. – AGENSI


Rumah peneroka di Felda Raja Alias 3 musnah terbakar
Oleh NOR AINNA HAMZAH

26 Disember 2022, 9:35 pm
JEMPOL – Sebuah rumah peneroka di Felda Raja Alias 3, di sini musnah selepas terlibat dalam kebakaran kira-kira pukul 4.22 petang tadi.
Komander Operasi, Penolong Kanan Penguasa Bomba (PKPgB), Mohd. Hazreen Mohd. Zahar berkata, pihaknya menerima maklumat kejadian tersebut daripada jiran mangsa yang segera menghubungi balai.
Menurutnya, sepasukan bomba dari Balai Bomba dan Penyelamat Seri Jempol dan balai bantuan dari Bahau dikejarkan ke lokasi kejadian.
“Ketika sampai didapati kebakaran membabitkan sebuah rumah separuh kekal dan ketika kejadian kesemua penghuni rumah tersebut tiada di rumah. Api berjaya dipadamkan pada pukul 5.30 petang.
“Dianggarkan rumah berkenaan terbakar sekitar 70 peratus. Tiada kemalangan jiwa dilaporkan dan operasi tamat sepenuhnya pada pukul 6.30 petang,” katanya dalam satu kenyataan hari ini.
Ujar Mohd. Hazreen lagi, punca kebakaran dan jumlah kerugian bagaimanapun masih dalam siasatan. -KOSMO! ONLINE


China dikecam edar ubat tradisional cegah Covid-19
Oleh KOSMO!

26 Disember 2022, 9:00 pm
BEIJING – Pihak berkuasa China dikecam kerana mengedarkan ubat tradisional bagi merawat jangkitan Covid-19, lapor laman berita Wion News semalam.
Akhbar South China Morning Post melaporkan bahawa pemerintah China meningkatkan pengeluaran dan pengedaran ubat tradisional seperti Lianhua Qingwen untuk membendung penularan Covid-19.
Ubat tradisional itu telah digunakan secara meluas di negara tersebut dan ia dilaporkan mempunyai beberapa kelebihan dalam rawatan Covid-19 namun, tiada bukti yang menyokong dakwaan tersebut buat masa ini.
Ia juga terkenal dengan penggunaannya dalam rawatan influenza dan didakwa membantu membersihkan haba yang berlebihan, membuang toksin, meningkatkan pengudaraan paru-paru dan mengeluarkan haba dari tubuh badan.
Laporan akhbar tersebut menyebut bahawa beberapa wilayah China mengedarkan puluhan ribu kotak ubat kepada penduduk.
Pengagihan setengah juta kotak ubat itu juga telah diluluskan oleh pasukan petugas khas pada minggu lalu di wilayah barat daya Yunnan.

China kini menghadapi gelombang terbaharu Covid-19 disebabkan oleh peningkatan mendadak jangkitan virus korona.
Ia dipercayai berlaku selepas Beijing melonggarkan strategi sifar Covid pada bulan lalu. – Agensi


Ketat syarat tauliah mengajar agama, dakwah
Oleh SAFINA RAMLI

26 Disember 2022, 6:51 pm
GEORGE TOWN – Pihak berkuasa agama di peringkat pusat dan negeri perlu memperketatkan syarat-syarat pentauliahan mengajar agama bagi membersihkan medan dakwah daripada elemen-elemen negatif.
Mufti Pulau Pinang, Datuk Seri Dr. Wan Salim Wan Mohd. Noor berkata, selain itu pihak berkuasa agama juga perlu memantau aktiviti-aktiviti yang dijalankan oleh mereka yang sudah mendapat tauliah untuk berdakwah.
“Memang mendukacitakan apabila kita mendapati medan dakwah di negara pada masa ini dimasuki oleh pelbagai jenis dan ragam manusia, malah sesetengah mereka tiada kelayakan daripada sudut ilmu dan uslub berdakwah.
“Untuk membersihkan medan dakwah daripada elemen-elemen negatif ini maka pihak berkuasa agama baik di peringkat persekutuan dan negeri perlulah memperketat syarat-syarat pentauliahan mengajar agama dan dakwah di samping memantau aktiviti yang dijalankan oleh mereka yang sudah ditauliahkan,” katanya dalam kenyataan di sini hari ini.
Sebelum ini, pendakwah bebas, Ustazah Siti Afifah Shahbudin dan suaminya didakwa sering mengeluarkan kenyataan mengelirukan di media sosial membabitkan hukum agama.
Jabatan Kemajuan Islam Malaysia (Jakim) baru-baru ini telah menasihatkan pasangan tersebut agar menggunakan pendekatan yang sesuai dan berhikmah dalam menyampaikan dakwah.

Menurut Wan Salim, mana-mana individu yang didapati menyampaikan kuliah atau ajaran yang mengelirukan, menghasut masyarakat kepada perpecahan atau mendorong kepada kebencian dan sebagainya, wajar dihalang daripada berceramah atau mengajar kepada khalayak melalui penguatkuasaan undang-undang sedia ada.
“Sudah sampai masanya pihak kerajaan bertegas dalam aspek ini demi membersihkan medan dakwah Islamiah daripada ‘sampah sarap’ yang mencemarinya.
“Ini juga bertujuan memelihara imej agama Islam sebagai pembawa misi rahmat untuk semesta alam,” katanya.
Tambahnya, seperti di dalam bidang-bidang lain, hanya mereka yang berkelayakan sahaja yang boleh bercakap tentangnya.
“Contohnya, hanya ahli ekonomi yang berhak bercakap dan memberi pandangan tentang hal ehwal ekonomi. Hanya pakar perubatan sajaja yang berhak merawat pesakit dan hanya jurutera binaan sahaja yang berhak menyelia sebuah bangunan, begitulah seterusnya.
“Kenapa dalam lapangan dakwah, kita boleh membenarkan mereka yang tiada kelayakan memasukinya?. Lantaran itu pihak-pihak berkuasa perlu menyaring secara teliti setiap individu yang melibatkan diri di dalam bidang dakwah,” katanya. – KOSMO! ONLINE